url: =Lai tawh kisai sepna ~ Rev. Khup Za Go :: ZOMI DAILY\n1. Lai Lam Nasepna\nKhangno khat ahih a kipanin lai tawh kisai nasepna lam lunglut pah hi. Tua bangin Zomi leh Zogam thu kigelhna laibu leh magazine a muh peuhmah leiin simin kem hamtang hi. Ama genna panin, “Lai gelh leh laibu bawl tawh lo in minam khantohna taktak om lo hi. Lai in minam limlang hi”, cih phawkpah ahih manin lai lam nasepna uk in thupi sa hi. Tua banah, “Minam khangto hi cih ciamtehna khat pen a laibu neihzah uh pan hi”, ci tawntung ahih manin ahih theihzah in hanciamin laigelh in laibu bawl hi. Tua bangin magazine tuamtuamah article gelh kawikawi in, seminar makaih in, laigelh laisim hahkat dingin mi hanthawn den hi. Khualzinna khatpeuh a neih ciangin puan leh van thak sangin laibu thak tawh ciah zaw hi. Gamdang ahawhna khempeuh panin zong sum leh paii, niikten puansilh puak ding sangin laibu saiah hawh in a lei zawhte lei in library a laibu lei kiphal lote photo copy bawlin lungkim mahmah hi. Tua hi in a nuntak sungin lai lam nasepna tawh kisai a uk banah gam tuamtuamah sin lai ahih manin Zo minam bup a dingin a cingtaak thudotpi khat suak hi. Aman bel, “Thu dang khempeuh sangin ka nuntak sunga Tedim Lai Siangtho leh Tedim La Bu puah leh khet ding tawh kisai Kawlgamah haksatna a om ciangin, India gama khet ding tawh kisai semkhia thei a ka om pen i biak Pasian leh i minam adinga ka sep (contribution) thupi pen khat hi,” ci hi. Zomi sungah amah banga lailam nasepna tawh kisai experience nei leh kin ngiat kitam nai lo ahih manin paammaih mahmah hi. Hih tawh kituakin Shillong CSA President, NEHU a Ph.D. a kah Tg. Pum Khan Pau in, “Pa Khup pen Zolai tawh kisai a ukna leh a contribution i et ciangin ‘Father of the Modern Zomi Literature’ cih minphatna piak taak cing hi,” ci in amah phawkna hunah gen hi.\n2. Tedim Pau Tawh Tei\nPasian thu tawh pianthakna a ngah tung leh CBA ah hunbita a sep tung sawng tengin hih anuaia laibutate Tedim pau in tei hi. Hi thei liai leh a tei sangin ei mahmah in thukana laibu gelh ngiat ding pen thupi sa zaw tawntung hi.\n1) Gupkhiatna Thupi, 1964\n2) Gupkhiat Lungdamna, 1964\n3) Pasian Nalamdang Bawlte I & II, 1972\n4) Mihing Lungtang, 1973\n5) Sum Sawmlai Thum Tangthu, 1974\n3. Laipuak Gelh\nThukizakna leh magazine-ah thupuak (article) gelh kawikawi hi. Leivui Panin cih laibu a bawlna sungah tua banga a gelh thupuak 86 tuangsak a, tua thulute hih anuaia bang teng hi:\n1) American Baptist Boston Seminar\n2) Sang Leh Lai Tawh Kipattahna Panin\n3) Lungdamna Thu Gingsak Un\n4) A Kileek Kim Tawikhaina\n5) I Pasian Nasepna\n6) A Kipatna Thu Neuno Hi\n7) Zogam Tangthu a Tomin\n8) Thukizakna Tawh Pasian Nasepna\n9) Zomite’ Sumgum\n10) Gamtatna Hoih a Om Upna\n11) Mite Leh Zomite\n12) Lai Tawh Nasepna\n13) Zolai Hong Kipatna\n14) Mother Teresa: Numei Lawmlawm\n15) Zomi Cih Ciangin\n16) Zomi In Ka Suak Hi\n17) Zo Aw Panin\n18) Thu I Cih La Hi\n19) Ci Biangbuang Le’ng\n20) Laisim Minam Suah Na’ng\n21)India Lai Leh Pau Thu\n22) Zomite Kihotheih Na’ng\n23) Mipilte I Cih In\n24) Tedim Pau Manphatna\n25) Zo Aw Tawh Kiphuak Pasian La\n26) Kawlzaang Sung Zomite\n27) I Late Mahmah\n28) Pasian’ Neihsa a Kemte Hi Hang\n29) A Mawknapi I Hi Hi\n30) Kum 2000 Ciangin Zomite\n31) Innkuan Ki-it Le’ng\n32) Lai Siangtho Nuntakna Thu Bu\n33) Jesu Min Tawh I Gam aa Ding\n34) Ukpipa Hau Cin Khup\n35) Makai Gina I Kisam Hi\n36) Ni Khat Ni Ciangin\n37) Khristian Innkuan Pen\n38) Pastor Cih Ciangin\n39) Na Pastorpa Uh\n40) A Kipawl Thei Dingte I Hi Hi\n41) Khristian Pawlpi Kikhenna Tangthu\n42) Khristian Pawlpi Leh Khantohna Thu\n43) I Khantoh Nop Leh\n44) Khangno Laiin\n45) Gam Leh Lei Khantoh Na’ng Khangnote’ Tavuan Hi\n46) Kawlgam Thu\n47) Zomi Khristian Tawh a Kizaang Pasian Thu\n48) Lailam Hahkat Ding Kisam\n49) Khamtheih a Goihte Leh a Innkuanpihte Bangci Don Ding\n50) Lai Tawh Khantoh Nadingin\n51) Zomite I Pianthak Ciangin\n52) Tedim Thukizakna Lai\n53)Tedim Labu Bawlna Tangthu\n54) Tedim Lai Siangtho Khet Thu\n55) Zolai Leh Zopau Thu\n56) Pupa Ngeina, Biakna Leh Khantohna\n57) Thukizakna Lai a Bawl Masate\n58) Lai In Minam Limlang Hi\n59) Zomite Khempeuh Aw, Topa Phat Un\n60) Nobel Laureate Aung San Suu Kyi\n61) Zogam Leh Zomite Kikhel Tuan Lo\n62) Lai Leh Pau Tawh Kisaiin\n63) Na Buk Mun Khan In\n64) Khangno Khat Hi Leng\n65) Misonari Sem Dingte’ Tavuan\n66) Bang Min Tawh Kipumkhat Ding\n67) Lai I Gelh Ciangin\n68) Hong Khanglosak In\n69) Biakna, Ngeina Leh Khantohna\n70) 1993 Khuado Leh Zolai Kum Sawmgiat Cinna Pawi\n71) Zopau Lai Siangtho Teina\n72) Lungdamna Thu Kum Za Cinna\n73) Thuzekpi Tung Panin\n74) Khuado Kam Vaikhak\n75) Zolai I Gelh Ciangin\n76) Zomi Kum A.D. 2000\n77) Tedim Bang Cihna Hiam?\n78) Zomite Koi Lam Manawh I Hi Hiam?\n79) Tanga Tuana Hong Huh Pasian\n80) Zo Mite Kigawm Nading\n81) Na Buk Mun Khan In\n82) DBC Graduation Service: June 1, 1997\n83) Laibuli Kisam Hi\n84) Topa’n Zomite Hong Laptohna Hi\n85) A Tangzaizaw Leh A Thukzaw Pasian Nasepna, leh\n86) Zomi Innkuan Kalsuanzia Ding.\nHih teng banah thulu nei mah in Lungdamna Aw, Zo Aw leh Zomi Christian International thukizaknateah editor a sep sungin editorial column-ah thu hoih nono sau law lolo a agelh tampi om lai hi.\n4. Magazine Phuan\nGuwahati ah CLC Director a sep sung leh Delhi ZCF ah Pastor a sep sungin hih anuaia magazine-te phuan in kha nih/thum halin suaksak a, editor a sem hi.\n1) Zo Aw, Guwahati, 1984-86.\n2) Zomi Christian International, Delhi, 2001-2005.\n6) Laibu Bawl\nHithei hileh lai gelhgelh a laibu bawlbawl ding a ut pen khat hi. Ahi zongin nasepna nei a nek zon kul ahih manin ama ut bang piang thei lo hi. Tua hi in hunbit a nasem kawmkawm in a hih vauvau sun teng a laibu bawl zawh hong suak hi. Tua banah Zomi sungah nam khangtote bangin laigelh leh laikhen pawl cih bang dan om tuam zo nailo i hih manin, laigelhte mah in a neih sunsun uh tawh a sum ngam zah donga a khette bek uh a kinei zo suak lai hi. Tua mah bangin aman zong hih anuaia laibu neu leh lian a tam zawte sum ngam liang zahin ama sum tawh bawl hi:\n1) Tedim Lai Siangtho Hong Piankhiatna, 1981\n2) Zomi Baptist Convention, 1981\n3) Zat Tangzang, 1984\n4) Pasian Thubu, 1984\n5) Christianity In Chinland, 1985\n6) Lai Bangci Gelh Ding, 1988\n7) Tedim Pau leh Lai Khantoh Thu, 1989\n8) Chin Chronicles, 1989\n9) A Critical Study of Bible Translations Among the Zo People in NE India, 1996\n10) Zo Minam Tawh Kisai, 2001\n11) Lai Zattang Zang, 2004\n12) Khristian Khutzat, 2005\n13) Leivui Panin, 2005\n14) Zo Chronicles, 2006.\nPrevious: Zomi Khristian te sungah kilem kikna ~ Dr. Pau Khan En\nNext: Theihhuai ngeina Upadi le kumpi Upadi ~ Michael Thang Do Dal\nKalaymyo Khuado Pawi tangthu\nMizuau leh Fake ID ~ Pu Zokhai


timestamp: atn

url: =ZU’ BAWLIN MIHING IN GANHING LUNGSIM KINEI THEI : Dr.Thomas Sian Za Kham – FGA Tulsa\nOctober 27, 2019 Comments Off on ZU’ BAWLIN MIHING IN GANHING LUNGSIM KINEI THEI : Dr.Thomas Sian Za Kham Zokam FGAIM\nZU’ BAWLIN MIHING IN GANHING LUNGSIM KINEI THEI Dr.Thomas Sian Za Kham M.B;B.S;D.A;M.A (Theo) Sama-875\nZuneek a hoihlohna mikim in theih tek ding gen nuam ing. Leitung ah neektheih khat peuhpeuh pen a val lua-in neek ding, dawn ding hoihlo hi. An neek ciangin zong a hoih bek ciang khat neek ding, lim tah, ci-in hamzial ding hoihlo hi. Tua mah bangin zu zong a neeksiamte’ adingin pumpi cidam nadingin hoih thei kha ding hi. Ahi zongin khua phawklo zen a, neekna in cidam lohna, khan’tomna piangsak hi. A hoih pen in zu-a kipan khamtheihguihtheih a kici pongpong va su kha kei vet le’ng hoihpen hi.\nZunete in a nuai-a bangin ganhing lungsim nei thei uh hi.\n1. Utong lungsim:\nZu a khauh sim ngel khat a dawn cil, kam khat, kam nih a valh khit teh a ne pa/nu pen mi kamtawm ngel khat hita leh hong kamtam pian pah, amah le amah hoih kisa pian, hau kisa pian, maingal, kiphat nuam pian pah hi. I Zola khat in hong lak hi. (a) Ningzu ne, theisen gual lai-ah hau ta mang pian e, khua kah ngai lo e. (b) Hauta mang pian e, khua kah ngai lo e, sesum phung cing e, Zolei lawm tang thot kah ngai lo e. A khiatna: (a) Zu ne a, ka lawm ka gual tawh ka om ciangin a hau ka kisa a, khua tang ka phawk kei hi. (b) Sum zong ka nei lel a, lokho, thacial cih bang zong ka awlmawh kei hi. Utong pen vasa lakah a hoih bel khata kiciamteh hi a, amah le amah zong hoih kisa-in, a meibawl zal dada-in om thei hi. Tua mah bangin zu’ sawlin mihingte in zong hih vasa tawh kiteh thei hi.\n2. Zawng lungsim:\nZu kamkhat, kam nih bek hilo a, hai khat ciang bang a neek khit teh a nepa/nu in zawng lungsim hong paai ta hi. Ommawh, khut thak, a kiim a paam khoih nuamin, a kilawm loin a khut zang nuamta hi. A zumhuai mawhlo, khut tawh zawtna mun cih bang hong nei toto hi.\n3. Sahang lungsim:\nZu neek teh ciangtan om nawnlo, a tam toto kine nuam tektek ahih manin zawng lungsim panin sahang lungsim hong nei to ta hi. Khut thak bek hi nawn lo-in gitloh, satloh ding, hehhuai lopi khat zong heh lak, mi lai ding, kitom ding cihte hong tam ta hi. Mi lai ding bek hi lo, mi thah nopna lungsim nangawn hong nei ta ahih manin tua sahang lungsim hangin mi kithahna ciang dong hong tungto thei hi.\n4. Vokpi lungsim:\nLeitung ganhing khempeuh lak panin vok a siangtho lo pen ci leng kikhial lo ding hi. Vok khat lim takin tui tawh silsiangin koih leng, thakhatin tai vingvengin buan lakah a bual ngei-in va bual lian lel ding hi. Hih pen vok kici ganhing namte’ pianzia hi a, a nuntak lai teng a tua ci denden lel ding ahi hi. Vok bek hilo mihingte’n zong zu nakpi takin i kham hun ciangin vok bang mahin buan lak ah kidiah gawp thei ahih manin zu’ bawlin mihing lungsim vok lungsim tawh kibang thei cih a nuai-a bangin kikum ni.\nZu pen i neek ciangin kham khatna, kham nihna, kham thumna ci-in kikhen thei hi. Kham lina ciangin vok lungsim kipaai ta a, bangmah awlmawh nawn loin leivui, buanciim lakah kidiah gawpin, khuataang phawk vet lo, bangmah thei nawn lo-in ki-om a, a zukham a phat ciangin amah le amah koi lai-ah om, cih kithei pan hi.\nLai Siangtho Pian.9:20,21 sungah kipulak masapen ahi hi. 1Tim. 5:23 “Na gil sunga natna hang leh na nat mun zelzelna hangin tui bek zang nawn loin leenggahzu tawmtawm na zang in,” ci hi. Hih Lai Siangtho sungah leenggahzu (wine) tawmtawm ne ding bek ci hi. Eph. 5:18 “Zu in mi siasak thei ahih manin zu ne kei un la, Kha Siangtho tawh kidimin om zaw un,” ci hi.\nLai Siangtho sungah i theih mah bangin leenggahzu ciang neek ding pen tam ne lua kei peuh leng a kizang ahih lam kimu hi. Pau. 20:1 Zukhamna pen haina ahi hi. Isaiah 28:7 Siampite le kamsangte nangawn in zu khamin hoi uh hi. Zukham a hoihlohna pen Lai Siangtho sung hita leh leitung thu mahmah panin zong tampi tak kimu ahih manin ahih theih laiteng a kuamah peuh in zat vetloh ding hoih hi. Pau. 16:32 ah “Khuapi khat i uk zo kei phial zongin, eimah ki-ukzawhna nei peuh leng hih a tung-a i gensa ganhing nam (4) te’ lungsim tawh kibang lo sam ding hi hang, cih ciapteh huai hi. Hih lai a simkha a kuamah peuh i biak Topa Pasian in thupha ong pia ta hen.\n(Siavuanpa pen zato siavuanpi, laigelh siam, thu le la a kiva mipil khat hi. Ed.)


url: =Plants Vs Zombies 2 Pc Plants Vs Zombies 2 The Dawn Of Android And Pc Version Plants Vs Zombies 2 Update In Pipeline Cheat Plants Vs Zombies Bluestacks Peatix Cheat Plants Vs Zombies Bluestacks – artane.info\nPlants Vs Zombies 2 Pc Plants Vs Zombies 2 The Dawn Of Android And Pc Version Plants Vs Zombies 2 Update In Pipeline Cheat Plants Vs Zombies Bluestacks Peatix Cheat Plants Vs Zombies Bluestacks\nplants vs zombies 2 pc plants vs zombies 2 the dawn of android and pc version plants vs zombies 2 update in pipeline cheat plants vs zombies bluestacks peatix cheat plants vs zombies bluestacks.\nplants vs zombies 2 pc free play,plants vs zombies 2 pc download without bluestacks,plants vs zombies 2 pc descargar,plants vs zombies 2 pc version free download,plants vs zombies 2 pc mod,plants vs zombies 2 pc gratuit,plants vs zombies 2 pc game free download full version,plants vs zombies 2 pc torrent,plants vs zombies 2 pc download google play,plants vs zombies 2 pc mod download,plants vs zombies 2 pc game free download highly compressed.\nPosted on 10/19/2019 07:13:48 pm Full size plants-vs-zombies-2-pc-plants-vs-zombies-2-the-dawn-of-android-and-pc-version-plants-vs-zombies-2-update-in-pipeline-cheat-plants-vs-zombies-bluestacks-peatix-cheat-plants-vs-zombies.jpg


url: =Revolutionary Evolution of an Untold Legacy: Politics and Religion Discussion & Comments\nPastor te leh Pasian' nasemte in Zomi it in, vei ciat uh hi. Zomi lo te zong itna nei veve uh hi. Zomi pastor te in politics hong uk luat ding a lungngaih huai hi zaw tham hi. Bang hang hiam cih leh Pastor te in mipi' huzaapna pen politician te sang in lian zaw tham hi.\nPastors & preachers have more influence on people than politicians. Therefore, pastors should not go too much in politics or else, our politicians will loose their credentials...\nPastor te pen lai sim, lai sin thu theite uh hi. Thugen zong sim in, mipi' lungsim zong zo zaw uh hi. Kum tampi mah lai sin uh a, Biakna vai, history vai, LST sung politics leh biakna vai etc. kum tampi a sinte uh hi.\nZomi politics a uk icih teng, tu ciangciang kum tampi a sin ki omlo a, uk ciang leh sep bek mah hi. Experience ciang bek mah hi. Politics vai lai a sin tangtang a om loh ban ah, LST lam or Pasian' thulam zong a sin tu ciangciang i theihna ah akihel om nailo hi.\nSian' Sawmpi Ih Pastor te politics hong uuk lua le-uhbel tu-aa ih neih sun2 politicians teng manhiau thei mahding uh aive.,ih Pastor te politician suakding ih zot2 sang' politicians khinsa te'n thu va dot/kupbawl zaw lehang a mau zong hong gennuamlo,hilhciannuam loding in ka umkei hi.Paisan thu nungta kum tampi a va sinte'n hih politics te hong gennopnak vualeh telluading uh hi.\nMargaret Cing Khawl Kim kawl gam ah thu gen siam na ding a ki pat tah na mun lai siang tho sang, biak na sang leh biak inn lo ngal mun om lo hi ven.... president obama bang aa thu gen siam gam uk ih deih leh pastors, preachers leh priest lah lo ah koi pan hong pai tam?.. :D\nPoliticians te, campaigns a bawlte pen mipi' san theih ding in a gen theih ding kisam hi. Pasian' thu gen lo ding buang in mipi' lungsim a zo ding kisam mawk hi. Tua pen impeachment acih uh campaign bawl hun ciang kam kinial tawh akibang de...See More\nMargaret Cing Khawl Kim ci se.. :D\nSamuel Mung Lengtong Kam Khen gen leh " Pastor te'n thu sim khat nei ding hi veh aw'' cih ngaih sut huai sa ing. Minam vai bel asem teh, asem hi.. dadam in Mipi thei ding in ong ki vai hawm in teh.. lungdam e..\nDisciple Kap Sian Hatlang Mi namdangte, Kachin te khong bang in a biakna makaite uh zahtak bawl in, thudot bawl uh a, amau thungetna, thuphapiakna lo tawh gal simlo uh hi. Ei pawl in bel i siampite' thupha piak genloh, i siate khong deih bang in, a ko tawh, a gensia tawh, a tawng tawh, i zahtak khit lohna pen minam kiamsuk leh a daupailo dingte' kalsuan zia nahi gige makw hi\nThawn No Hatlangh ha ha Pasian a mangngilh ding uh dah pih lo zaw maw? Gam vaai pen Pastor ten zong thei masa khol lo ding uh hi. Pstor te in mipi te ading in thu nget na lam pang ah na ki pia zaw leuh zaak nop huai zaw hi. tua hilo in pawl pi mite tung ah gamvai in hong makaai nuam leh pawlpi mi te a ding in nawng kaai mah mah ding a lung sim ki tamkham zaw lai ding hi...LOL\nDemocratic principal leh Dimocratic governmance hong kipatna tatak pen Eden huang sung ah Pasian' in Adam leh Eve tung ah "sia leh pha teel theih na" (FREE WILL OR FREEDOM OF CHOICE)" pan hong kipan masa hi cih keima mimal sandan hi.\nTua hi in Pasian' a bulphuh lo zah dong in a pilllua Zomi lak ah ki om nailo a (tu ciangciang), tu laitak gamdang mun tuamtuam ah kitung in, nasep silbawl, pilna leh siamna i neih sunsun teng zong a bulpi ngaihsun leng Pasian' hang bek mah cih i manhilh loh ding kisam hi. Ei leh ei kimuang baih lua in, ki hisak baih lua ka leng, bangmah ihih loh lam i ki theih ciang, mite in bang mah ihih loh lam hong theih uh cianghogn maizum huai zaw ding hi.\nThu ngaihsun thei pawl khat in POLITICS IS A DIRTY GAME naci lela sam uh hi. Dirty cih zong bel thu khat ven ah, GAME acih bel thukim pih ingh. Game bang ci kimawl, puzzle bang ci khin cihte pen a mimal mahmah a muanhuai ding thupi hi. Pasian' a zahtak te in mipi a makaih leh a a theih loh man bek hi ding a, khem bawl ngeilo ding hi. Pasian' maitang etna tawh. Ahi zong in politicians te in ahih leuleu leh mipi Pasian' bulphuh masa lo in, mipi' lungkim ding hanciam a, mipi' deihna nam nih or nam nih sang a tamzaw in hong kikhken ciang in buai thei uh a, a cih nading uh om lo thei hi.\nNovember 2010 ma, Kawlgam sung kum 20 sung Election khat vei akibawlna sung ah election ding pen Sunday bawl ding cih thu hong ging hi. Sunday ahih leh Pasian' biakinn pan pialkhia liang in, kikhawm lo liang in, Pasian' thei nawnlo maw etc. tawh a gen tampi tak om hi. Tua a gen teng pen biakinn khat vei zong akikhawm ngeilo teng hi sawnsawn citciat hi.\nTua leh Noverber 13(?), 2010 in Aung San Su Kyi thong sung pan hong ki khahkhia a, tua pen Saturday nitak lam ahi hi. Khua zan ta ahih teh press release leh Sunday in NLD zumpi, Shwe Gone Dine ah bawlding acih ciang in a zing ciang a maigual lam ah nipini kikhawm lo liang in a tutna kituh lak ah, nung a Sunday kikhawmlo liang a election lut ding maw... acici teng na om masa pen uh hi. Cih nopna ah tua teng pen politics aki uk sak teng, uk akisa teng, a vei akisa teng ahi uh hi. Tu lai kampau leh "zuau thu leh khemna vive tawh akilawmsakna bek a politics vei akineih uh nahi gige hi..."\nKawlgam sung politics vai ah politic deih tak in a sin ngekngek, displined learning a nei tu ciang ki omlo ci leng ki nak khialh lua lo ding hi. Experience vive bek mah hi lai phot hi. Ahi zong ni biakna makaite, biakna siate ahih leh ki makaihzia, kiukzia, kiukna vaite ah kum tampi sung discipline tawh Bachelor, Master, Doctrate cih bang sin ngekngek in, lai sim ngekngek in experiece leh lai simna tawh kop khawm ahih man in i biana makaite in mipi' lungsim zo zaw in, knowledge nei zaw pah uh a, a sep a bawlna uh mipi in ki thapia zaw pah uh hi.\nDisciple Kap Sian Hatlang Politicians te in zong hong uk hi tuanlo uh hi. Hong uk theilo hi. Kuamah uk kiut nawnlo hi. Democracy tatak cih pen "UKNA" cih zong a tatak in ci leng zat loh ding hi lai hi. Khat in uk, ukcip cih hilo zaw in mipi i deihna dan in ki kalsuan (for the people by the people) cih dan hi zaw hi -Democracy tatak a genna uh pen\nKhai Pi ih vek in Politics view a nei tek hi leng minam vei na lung sim hong om ding a Minam vei na lung sim nei leng ei leh ei ki tot ki sel na, muh dah na, ki ha zat na te hong om nawn lo ding a, Zomi a hih nak leh deihsak na a dim in ki nei ding hi. cih mu ingh. a diak diak in nu mei te in polictics view hong nei phot phot ding uh ka ngim na hi......\nPolitics leh Pa Sian na sem ih cih pen sum zon na nek zon na in ih ngaih sut aa sem ih hih leh bel a thu tuam hi in nang hat zaw ding nang mi ngah zaw ding cih lam in lung hih mawh aa lau thawng mawk ding hoih sa keng Pastor cih khawng leh ...See More\nKhai Pi pastor te in politic lam zong hong sep theih na ding in a zi te a hi numei te mah mah politic view hong nei phot phot leh ...e leh e.....\nei a pasal te in minam vei mah mah deihsak lua politic view nei mah mah na pi in ih zi te khong in kul kei hong ci ziau leh ih vei mah mah hang ih vei zah a ki sem ngam lo leh ki khawl di de mawk thei zaw hi.....Kayin te bang in a nu te in ...See More\nBrother Eddie C. Villanueva is one of the nation’s leading church leaders who ha...See More\nA tatak in bel Politician teng biakna mi mahmah in, Pasian' a muang mahmah bang hi in, Pastor te tawh ki pawl thei, a kalsuan khawm thei bang hi zen leh political campaign pen pastor thugen siam, mipi lak ah thugen siamna nei, (public speaking skill a nei) te bang in gen sak leh vote pia ding tampi ngah tuam ding uh hi.\nTua ahih man in politician te in election a nai kuan ciang bek in piangthak tengtung, biak inn pai bek hilo in, a beisa hun khat lai a kipan Pasian' sung ah a na nopsa, an ki bual ngei ahih ding kisam hi. Tu leh tu a vaihawm tengtung pen hun laplo zaw thei hi.\nTua in "Biakna leh Politics in Zomi Context" a thupitna, a ton khop theih ding akisapna hong phawksak hi...\nASSK bang namdang pasal a nei hi. Ahi zong in kawgam hong ciah ding vai gen loh, a cinat natawm ciang in hong ciah kei zaw in ci in a pasal in vaikhak kik zaw bilbel hi. ASSK namdang pasal nei, a tate Kawlpau a sim tumteng loh a, Kaw min natawm akician in a neih loh uh hang in mipi in ki mung veve in, tampi tak mah in NLD mah ci in compaign bawl ziahziah lel hi. Tua zong ngaihsut huai khat maw... Politics is beyond skin & creed).\nA tung a teng etna in leitungmite kim (perfect) cih bang omlo ahihna hong ki langsask hi. Kim lua zek lenglah ei leh ei ki phasak in kuamah tawh ki pawl theilo in, tang len ding hang a, makai picing ki suak ngeilo ding ban ah, mite a phun sansan ciang lel, mi nawngkai ki suak zaw tham ding hi. Pasian' muhna ah mihingte a kim cih bang omlo a, tua i kim lohna tek mah in ki niamkhiatna hong guan in, midangte tawh sep khop theihna, kipawl khop theihna hong guan zaw hi.\nLST sung ah Paul mahmah zong mipil, milian, a pianthak ma in tapidaw te simmawh ahih hang, Pasian in Damascus ampi ah a khel khit zawh Pasian' mizat pi ahi hi. Ahi zong in aman a sung ah ling bang in a sun natna khat nei ci hi. Tua natna in "kei leh kei kahihna, hong ki remind sak den gige a, ki phatsak ding hong dal hi..." cih dan khat in LST sung ah na om hi. Mihing pen kisapna khat ciat kinei a, siamna khat ciat kinei hi. I kisapna leh i siamna pen khat leh khat aki banglo bek hi a, tua teng i gawmkhop theih ciang in a picing kalsuanna leh makaihna a neithei ihi zaw hi\nPosted by Disciple Sian at 8:02 PM


url: =Zika lungno kikoici zelh hiam? ~ Zingsol :: ZOMI DAILY\nposted on 6 September 2016 at 9:31 pm Lomkholna: Health, News, Zingsol\nZika natna pen amasa penpen ah Dengue (Siluang natna/ tui-luun-tote-kwe) le Chekungunya natna apiangsak thei tho nam ahi Aedes tho pehna pan apiang ahi hi.\nHih tho namte in sunlam in hangsan zaw uh a zanlam inzong pet veve thei uh hi. Tuabang thote in lungno aveisa mihingte apehna tungtawn in lungno veilawh (infected) uh hi.\nTuabang lungno aveisa thote in midangte apehbehna tungtawnin hih Zika virus kizeel hi. Hih lungno in naupaai te kiangah hileh nu kiangpan tano tungah naupai hunsung ahizongin asuah kuanciang ahizongin kilawh thei hi.\n(Nu tungpan nau tungah virus koici kilawh cihpen akikantel san laitak ahi hi.)\nZika virus ngah na dingin akuate patauh huai hiam?\nZika virus kimu hi akicihna mun le gam ah ateengte ahih keileh khual azinte akuamapeuh, le tua lungno avei nailo akuama peuhte in thopehna tungtawnin hih natna kingah thei hi.\nNaupang Luneu sa a suak:\nZika virus a nei Numei kiang pan a piang naupang te lutang pen naupang ngeina a gol zah ding sang neu zaw uh hi. Akhankhiat uh ciang sibup le pauleham kisinnate ah haksa sa uh hi. Tu ciangciang hih ading lian in kidal theihna le kibawl theihna zatui om nai lo hi.\nZika anei hileng bang cihle’ng hoih ding hiam?\nNa tuah natna dante phattuam nading zatui kibawl ding.\n• Hun tampi tawlnga ding\n• Tui tampipi dawnding\n• Aspirin le a dang NSAID zatang te ei thu tawh mawk nek ding hoih lo hi.\n• Zika virus pen lungvei mihing i paihkhiat niin (ek) (feces) le sisan pan kilawh thei ahih manin lung avei peuhmah (ama’ tungpan midangte tung akilawhbeh loh nading) thopehloh theithei a aomding thupi hi.\n• Nau paai numei peuhmah in nau apaai sungin mun khat peuhpeuh ah khualzin nungah cisa, ci phual, guhbul, guh-le-taang na ahih keileh mitsan cihbang khat peuhpeuh atuak leh zato lamte gen peelmawh ding kisam hi.\nSep 6, 2016 — Leitung ah a siangtho pen gam Singapore ah Zika virus cina kimukhia pen ni 7 sung in 0 pan 258 ciang pha hi cih thu kiza hi. Malaysia ah zong September 3 ni in Zika Virus i nei mi kimu khia ta hi ci-in Malay Kumpi in tangko khia ta hi.\nMyanmar gam tawh kizom Thai gam ah a beisa kha 3 lai in kimu khin a, ahi zong in, Myanmar gam ah tuni ciang dong hih tawh kisai Gam thunei te lam pan thukin tangkona om nai lo hi.\nZika Virus cih pen Nattun (Malaria) mah bangin Tho nam khat i hong petna pan in mihing te kiang ah hong lawh kawikawi natna nam khat hi. #Zingsol\nPrevious: 21st Century Panglong ah Aung San Suu Kyi thugenna (Zokam)\nNext: E – Etlawm Mualkuam Zogam Nuam ~ Agnex Vung


url: =Zombicide Black Plague Morgenwelt Berlin - Buchhandlung Morgenwelt Berlin\nStartseite » Katalog » Brettspiele » Zombicide » Zombicide english » Black Plague\nZombicide: Black Plague Plastic Token Pack\nZombicide Zombicide - Black Plague - Special Guest - Edouard Guiton\nZombicide Black Plague Murder Of Crowz\nZombicide Zombicide - Black Plague - 3D Doors\nZombicide: Black Plague Deadeye Walkers\nZombicide Zombicide Black Plague - Extra Tiles Pack\nZombicide Zombicide - Black Plague - Special Guest - Marc Simonetti\nZombicide Zombicide - Black Plague - N.P.C. #1 (Notorious Plagued)\nZombicide Zombicide - Black Plague - Special Guest - Naiade\nZombicide Zombicide - Black Plague - Special Guest - Paolo Parente\nZombicide Zombicide: Black Plague Core Set\n03. Zombicide - Black Plague - 3D Doors\n05. Zombicide - Black Plague - N.P.C. #1 (Notorious Plagued)\n06. Black Plague - Special Guest Box: Paul Bonner - deutsch\n07. Zombicide - Black Plague - Special Guest - Paolo Parente\n08. Plastic Token Pack\n09. Zombicide: Green Horde Friends and Foes\n10. Zombicide: Black Plague Core Set


url: =Download Movie Teesri Aankh The Hidden Camera Man 2 In Hindi - conmecagatu - Blogcu.com\nAnasayfa / Genel / Download Movie Teesri Aankh The Hidden Camera Man 2 In Hindi\nDownload Movie Teesri Aankh The Hidden Camera Man 2 In Hindi\nTeesri Aankh The Hidden Camera 1 Full Movie In Hindi Free D Feedback. Teesri Aankh - The Hidden Camera marathi movies free download Viruddh man 2 full mp4 movie download 3 Nights 4 Days hindi dubbed movie download Download the Mumtaaz part 2 full movie tamil\nTeesri Aankh The Hidden Camera (2006) Full Movie Watch Online Download - TodayPk\nTeesri Aankh The Hidden Camera 5 Movie Mp3 Download Feedback. Viruddh man 2 full mp4 movie download Kushti 3 full movie download in hindi dubbed hd God Only Knows hindi dubbed movie 1080p hd Sar Ankhon Par 2 full movie in hindi 720p free download the\nShobha Yatra 2 movie mp3 songs free download


url: =Care the Living leh JK Kam :: ZOMI DAILY\nposted on 11 January 2010 at 10:34 pm UTC+9:30 Lomkholna: Article, JKKam\nMuntuamtuam a om Zomipihte:\nJK Kam in “Ka la na ngaihsak un” a cih tawh kisai, a ngai khin tampi om ding lamen ing. Ka lungdampihna le thupi ka sakzia tawmkhat mipihte hong behlap nuam ing. Minam kawmlak i tun ciang mite in hong theih ding a haksa mahmah kawmkawl ah, Zomi tangval khat in Mikangla phuak, a mahmah in tumin sapah, tua pen amau Radio uh ah hong khahsak cih pen thuneu hi peuhmah lo hi. Pasian in i tuntunna ah Zomite thupha hong piakna teci hi hi. Pasian min thang tahen!\nJK’ nu zingsang sim biakinn a pai kheuhkheuh ka muhzel hi a, “Pasian in a nu’ thungetna dawng hi” cih zong angtan huai takin hong tangko ing.\nMelody, Lyrics & Music Arranged by JK Kam\nKey:C (Slow Rock)\nI hear the voice, a certain call\nCyin’ out to we all\nLend to them our helpin’ hands\nThere’s a power we understand\nIf you care for the livin’\nYou can share for the livin’\nIf you care the people dyin’\nYou can hear the people cryin’\nIf you really care, there’s no need to cry\nWoman may with beauty show\nPower may with beauty grow (Let it grow)\nTry to dry the cryin’ eyes\nLet be known we care\nTill the world is healed\nA lamal zong thupi a, a la-aw hong hoih hi. JK kiangah bang nacih leh na laphuah Norway Radio in tua banga hong zatsak a hia? ka cih leh:\n“A thu bang thupi kei sim zawzen tawh kibang e. Ka omna ka khuapih te’n hong pakta ci ni. Tua bangin, Care (NGO) te nasepna tawh kisai ko city a te in la phuak dinga hong sawl dihdih. Ken zong hamciam teitai saam English i siam loh pipi mah tawh, mi i dotna mun om zel, net sung i pheklekna mun om zel. Tua bang tengtawh “Care The Living” cih la hong piang hi. Tua leh bang lak pan a Radio tung hiam cih ke’n zong thei khalo lai e. October kha sungin Norway Radio Korporation in a khahkhiat hi. Khat vei, papi kum 60 a val ding khatin:\n“Nang kawlgam pan hong pai JK Kam a cih pa na hia?” hong ci in “Hi mah ing” ka cih leh “Na la Radio ah sun thapai paipai hi lo maw, hoih peuhmah ei” ci in hong ngawng kawi keei a, “Aw hi maw” cih bek a om ai ve. Ken zong za khalo lai.\nHih ka la tawh kisai, a music bel arrangement kei ma bawlsa, a harmony kei mahmah hi ing, ka phuahni bel August 24 hi ci ngel veng aw, a music tum bel Norwegian lawmte nih tawh hi”.\nJK Kam pen Laangzang khua pan Pa Thang Ngin (1991 in hong nusia) Nu Lam Tial (Khristian suak masa Pu Ngaih Kham’ tanu) hi a Pyidawtha khua ah suak hi. A neu a kipan pawlpi kician khat pan khangkhia a, la uk mahmah hi. Kum 32 pha pan tangval lai hi a, BA (Hon.) MA (History) a zo sinsen sa hi. “Itna leiba” kici CD khat 2005 Feb in khum khina, a dangdang series tampi ah kihel in makaih khin hi. La dawng 100 val phuak khina, tulaitak in Cope topa kumza cin Jubilee adding lapi khat a phuah san laitak ahi hi.\nPasian in Laphuah siamna, lasak siamna tungtawn in thupha hong piaksak tawntung ta hen la, Pasian min a phatphat dingin hong zatsak ta hen. Theihloh melmak kawmmal ah Pasian in maipha hong piaksak ta hen.\nPrevious: Malaysia Zomi Genvai Kipawlna (ZSM) Thukhun\nNext: Nuntakna Ciktui: Zomite hamphatna leh thupha naak ~ Dr. Pum Khan Pau


url: =Malaysia, Penang ah Passport atuh abawlkhia Agent khat kiman :: ZOMI DAILY\nposted on 17 October 2017 at 4:36 pm Lomkholna: Malaysia, News, Sawltak, World\nMalaysia, Penang State sungah Passport atuh “Fake Passport” abawlkhia kipawlna panin mi honkhat Immigration Department te’n mankhia uh cih NST pan kiza hi. Zannitak in, George Town, Jelutong sungah akiman hi a, akiman teng akigawm in mi 9 pha uhhi.\nImmigration Department director-general Datuk Seri Mustafar Ali in agenkhiatna ah Passport atuh akibawlna aphualpi khatin aki ummawh Apartment sungpanin mi 9 kimankhia a, tualak ah naupanglai 2 zong kihel cihi.\nTua akimanteng hoihtak thu akisit ciangin tualakah Bangladesh gammi pasal khatpapen Fake Passport bawlna ah amakaipi ahihlam kimukhia cihi.\nHihpa pen Agent zong asemkawm hi a, Passport adeihpeuh sumngen in bawlsak mengmeng hi.\nHihte omna Apartment sungteng hoihtak aki pheklek ciangin Fake Passport bekbek akigawm in 94 zong kimukhia hi. Hih Passport tepen Bangladesh Passport tawh akibang in akibawlsa vive ahihi. Tuaban ah sumzong akigawm in RM15,000 ki mukhia hi.\nImmigration thunei te genna ah hih Passport tepen nasepnei Boss “Employer” te tungah zuaksawnding in akibawlsak hiding ci uhhi. Banghanghiam cihleh Boss pawlkhat te’n anasemte buaina aomloh nadingin Passport atuhkhawng bawlsakziau uh a, tuahileh Malaysia kumpi tungah Tax zong akician in piakkullo ahih manin, sumbei tampi phatuam hi.\nImmigration makaipipa Mustafar Ali in agenbehna ah hihbangdan Passport atuh kibawl cihpen akizak sawtkhin in, hih akimanteng hoihtak thusitna kinei totoding a, midangzong tampi kihelding in ki ummawh cihi.\nHihbang in Passport atuh bawlin asem Agent tepen Malaysia gamsung ah kum 20 valbang aomkhin ci a, Indonesia numei khattawh kiteengin Malaysia ah aki phualsah ahihi.\nHih Agent patawh akisawhkha te abanban in ki kankhiatoto dinga, aki helkha khempeuh ki mawkkoihlo, thukhun ombangin nasiatak in thu kibawlding hi ci’n genkhia hi.\nRelated: Kawlgam ah Travel Passport nam 9 in kibawlding ~ ZD\nMyanmar gammi, adiakdiak in Kawlte phadiak Passport atuh atawi tampi om uhhi. Tua Passport atuhte pen etpakin ataktak tawh akibatsak mahmah uhhangin, hoihtak in ki velcianleh ataktak ahihlohlam kilang mahmah hi. Kuaman hihbangdan adiklo te ah ihki helkhak lohding thupi dinghi. Passport leh UN Card atuh, Fake Documents tawh hongki mankhaleh athu lianmahmah dinghi. Sawltak #zomidaily\nPrevious: Singapore vanlengtual ah migilo te ngongtatna aomleh thuhkikziading kisinna nei\nNext: Innkuan hamsatna ahuhding in nasep akipanlian nungakno mawtaw tuahsia in si


url: =ZTK-2 Taangkona No. 2 :: ZOMI DAILY\nZTK-2 Taangkona No. 2\nposted on 6 May 2015 at 2:48 pm Lomkholna: Hangkhanlian, News, Zomi\n2. Kum 2014 mipi kisimna census ah 914:Zomi mimal phazah thuneite in manlang takin hong tangko khiat ding ka lunggulh uhhi.\nTaangkona, declaration i ci diam ahkl, proclamation i cidiam nam 7 kinei aa avek aa ong pulaakpahlo khatkhat aa kong suahsakna pen mipi mahmah in abanban in limtak leh teltak i ngaihsut khopding lunggulhna hizaw hi. Tuaban ah Manglai leh Kawllai tawh suahkhat in suakkhawmsak nuam, mediate ah puaknuam i hihman in malep pak dan hizaw hihang.\nHih 914:Zomi phazah pen, alangpangte’n a gen uhteh Kumpi in ong tangko loding uh ci-in gen uhhi. Kei bangin bel ong taangko mahmah ding uhhi aci kahihi. Bhm cihleh 914:Zomi cihbang gelh theih nading ngah ngei aa i ki uploh kawmkal ah Kumpi in pulaak hun ong piakpen vanglian Pasian nasepna hi aci khin ka hihi. Tua ahihman in Kumpi in hun asakteh ong taangko lua mahmah dinghi.\nHimah taleh, a langpang honkhat thahat ahihman in i nget ding, i phuutding (ei lampan) kisam hihang. Khaicii hileh a kituh pan hi aa, a po khia nailo, a mom nailo ahihman in tuibuah kul lai dinghi.\nTedim gam tul 80 val, Tonzang tul 20 val, Cikha tul11 val milip ong kitheih khiat ciang ei sung ahilo apua lam pan hih 914:Zomi kalsuanna patauhna ong lian zawsem aa Zogam bup ii seh 3 suah seh 1 phial ong hihteh lamdang kisa ciathi. Tua ahihman in Zomi taktak bangzah phalian cih kithei takei leh phamawh a salo tam semsem cihna ahihi.\n914:Zomi phazah ong kitaangko khiat ding lunggulhna pen Kumpi lampan ahi aa i taangmi MPte ahizongin thupi tak aa ong san nading uh pulaak theih bangbang tawh a pulaak khia ihihi.\nKei mimal lian bangin Kalay, Tamu, Khampat leh Sagaing regional sung pan ong tamzaw mahmah lai in ka um aa, himah taleh mom nailo, po nailo mawk ahihman in tuibuakbuak aa kinei ihihi. Zomi bup kua pawl kua pawl cilo, mimal nangawn in maban lianpi a nei i hihlam, mangngilh loding hihang.\nKhat veivei Kipawlna tuamtuamte sep ding, kanding sa in mimal in awlmawhlo kha hihang. Tu’n minam vai ahihnak leh i lungtang puak, i sandan laih in mimal mahmah in aituam sanciat ding, kisamta hihang. Tuabang i kalsuan ciang namdangte huatbawl, galbawl, muhdah bawl hetlo ding ki gen phapha nuam hang.\nTedim khuapi sung mahmah ah numei naupang in, “Meiteite leh namdangte kihawl khialo banghang Zomite’n hawlkhiat ngahhiam?” acih nungsang gampua aa om thuthei, latheite ki thuman zo mahmah ding lametna lianpi omhi.\nKhat veivei ei Zomi akici nuamte pen bangmah phu nuamlo, sem nuamlo, hanciam nuamlo, mimal sepding aa ngaihsunlo, kin aa neilo, ihihman in bangmah i ngahloh ciang Pasian deihna hi ci-in kihehnep lam manawh den hihang. Ataktak awlmawh neilo hizaw hihang. Agilo, akheltat khat leh nih in manglai sinna khawl sakzo ahihleh, lungsim hoih lungsim pha hizahta in banghang nahoih sem zolo ding, phu zolo ding ihihiam?\nEi sung pan aa mikheltatte gamtat kazaaksawn khat kong hawm nuamhi.\nHakha Khuapi aa Kawlgam bup sangnaupang Pawipi atun lai aa kizang generator setpi pen pawi manciang Tedim piakding gelna omsa hihtuakhi. Tuathu atheih ciang Tedim pan aa papii khelpil khat in Chin State zum aa meilam sai ulian teng, Tedim meilam sai ulian teng khiatna lai khat geltawm pak in khia hihtuakhi. Tua khiatna (tai-sar) Tedim Khua pan ong paiciang, ii generaror ngahding Taingen pan Tedim lam zuan nawnlo in Kawlpi lam zuansukta hi. Kazaaksawn ahihi. Khelpil mahmah veve maw!\nZaaksawn ahilo ka tuahkhaak khat\n914:Zomi lai Tedim CNF zum ah meeting khat sam uh aa ko zong saplohpi ka va kihel uhhi. Tua mun ah sang Sia (teacher) lui, papi khat in 914:Zomi na gelh uhleh gamdangmi suak ding ci-in laibu sung lemliang in ong taangkohi. Uphuai sak mahmahhi. Laibu a page nambat tawh lo khia ahihman in uploh phamawh hi. Azuau na hizen hi. Sang sia ahihnak leh i zahtak nam, kawmkal ah zuau tawh nungta cih limlim lamdang kasa mahmahhi. Mi kheltatte, mizuaute sep ngamzia kong genna ahihi. Ka zuau ong kithei ci-in tuni dong zum tuak tuanlo mawkhi.\nBanghang hici ngam uhhiam cihleh, alangpangte’n semlo, kinlo, bawllo, awlmawhlo, a ma sepding salo, mi sep ding ngaak ahihlam theilua uh ahihman ahihi.\nTu aa kipan hibang mite a tuntunna pan zungkawk ciat lehang, pholaak lehang gamta ngam nawnlo dinghi.\nTu’n ii 914:Zomi po nailo, mom nailo hi. Mimal nasep in ngaihsun ding hihang. GZA bek, TA bek ZCD bek, MPte bek, ZYA bek nasep hilohi. Alangpangte’n semngam, zuau ngam, bei ngam uhhi.\n914:Zomi result zong a sawtnawnlo in ong kitaangko ding i Thungetna ahihi.\nPrevious: Tulaai Leitung Thuthang Tuamtuam Updates May 5, 2015\nNext: Bollywood Superstar Khan thong kum 5 kiading\nStores Doha says\nna Meitei cihcih te uh tuabang aa Zogam ih om saksak leh tulai tak Rakhai aa ah ki buai bang in nidang ciang buaipi in ki buai ding hi\nTedim Laisiangtho (Puahphatna) ka muhdan ~ En Sian Mung\nIndia gama Rs. 500 leh Rs. 1000 thu atheihhuai tomkhat ~ Thang Khan Lian


url: =UNHCR Card thak bawl ding kikupna om :: ZOMI DAILY\nposted on 4 July 2015 at 12:16 pm Lomkholna: News, Refugee, ZAM, Zomi\nTua banah hi bangin gen lai hi “Refugee minkhumna vai tawh kisaiin Malaysia kumpi tawh kinai takin na kisem khawm ding hi. Bangh hang hiam cih leh Malaysia kumpi tawh pang khawm in sem khawm le hang mai-lamah haksatna buaina tampi om lo tuam ding hi” ci hi. “Tulaitak a kizangh UN Card pen manpha manpha mahmah hi. Bang hang hiam cih leh hih Card tawi Refugee tampi takin Klang Valley leh mundangte ah nasep kician neih lawh zo uh a, hih hangin Malaysia gam sung sum lut kibehlap tuam hi.\nAhi zongin hih Card pen Malaysia kumpi in man neilo khat bangin hong ngaihsut sak phial mah taleh hih Card tawite a tamzaw in mat leh hen tuak lo tuam uh ahihman in phattuamna bel om veve cih ding hi” cilai hi. Tua UN Card kibawl thak ding pen Biometric Card hi ta ding hi. Biometric Card cih ciangin mihing pumpi sung leh pua a om khutme mai, meel puakzia, aw suah cihte tawh a sit thei setset Technology nam khat tawh a ki thuah a sensang mahmah Card ahi hi. Geelna om bangin Biometric Card UN in Refugee te zat dingin hong bawlsak thei hileh Malaysia kumpi in zong a gamsung vua om Refugee teng kician taka theihpihna hong nei ding uh hi. Hih geelna atangtun theihna dingin UNHCR leh Malaysia kumpi a kiholim saan laitak uh ahi hi.\nHih Biometric documentation bawl ding vai kumpi in hong thukimpih leh phattuamna nam thum kingah ding hi:\nPrevious: Pilna khang sem sem, lungmuanna lah om tuanlo\nNext: ZCD makai te Chiangmai zinna


url: =Company Director khat annekpak kalin mawtaw tutna nuaiah aselsim RM50,000 kiguksak :: ZOMI DAILY\nCompany Director khat annekpak kalin mawtaw tutna nuaiah aselsim RM50,000 kiguksak\nposted on 30 May 2017 at 2:32 pm UTC+9:30 Lomkholna: Malaysia, News, Sawltak, World\nMalaysia, Johor Bahru ah Company Director khatin mawtaw tutna nuai ah sum RM50,000 akoihpak kiguksak cih NST pan kiza hi. Guta te’n mawtaw kongkhakman saktam in, agukkhiat sakziau uh ahihi.\nCompany Director pa’n zanni nitaklam 2:15pm hunpawl in Taman Mount Austin, Jalan Mutiara lampi tungah mawtaw Parking akhawl sakpak hi a, sun an neding in apaipak ahihi.\nTua Company Director papen Bank panin aciahkhia hi a, ama Company ah nasemte khasum piakding in sum honkhat thohkhia “Withdraw” cihi. Sun an nepakding in paisawm ahih manin, asumteng mawtaw tutna “Driver’s Seat” nuai ah selsim in, ageinai aom Food Stall khatah an neding in apaipak ahihi.\nMinute 2 khitkhawng ciangin mikhat agei ah pai in, na mawtaw’ kongkhak aman ki sakzan hi ci’n zasak hi. Johor Criminal Investigation Department chief Datuk Kamarul Zaman Mamat in agenkhiatna ah tua mawtaw sungah sum agukhia tepen pasal nih hi a, Motorcycle tawh taimang pah uh cih ageinai pan amukha te’n genkhia cihi.\nPolice te’n tua guta minih te zonsanpah uh a, ahi zongin Motorcycle nambat Plate pen ki theicianlo ahih manin, zon hamsatuam kici hi.\nThudang khatah: United Kingdom leh Jakarta khuasung ah Terror Attack aom khitzawh kidalkholhna in tulaitak Johor Bahru State sung khempeuh ah Security akikhan, aki khauhsak mahmah laitak ahihi.\nZanni akipan “Men in Black” Operation cihtawh Johor Bahru sung aom Shopping Mall tuamtuam, Iskandar Puteri, Kukup Immigration Jetty, Senai International Airport, Bandar Maharani Ferry Terminal, Mersing Bus Station cihte ah palik te’n mi kilimsit mahmah cih kiza hi.\nEnforcement Team te’n tuciangciang Johor Bahru State sungah mi asit uhpen akigawm in 217 bang phakhinta ci a, tualak ah numei 67 kihel cih kiza hi.\nIndonesia, Jakarta Bus Station ah nungdiak in Bomb kisukham in, mi 5 takin sihlawh a, adangzong 12 bangin liamlawh hi. United Kingdom, Manchester ahzong Ariana Grade Concert akibawl laitak in Bomb puakkham in mi 22 takin sihlawh uh a, adangzong mi 59 bangin liamlawh uhhi.\nRelated: Johor Bahru ah Toyota mawtaw nih kiphukha, mi 2 si in adang mi 2 liam\nTuateng huhau in Malaysia, Johor Bahru State sungahzong muanmawh khatpeuh aomkhakding cih limtak in akigin mahmah laitak in guta te’n mawtaw kongkhak satzan in sum honpikhat gukhiaman veve uhhi. Kidopding ah: Bank ATM khawngpan sum tampi na thohkhiat leh midang kuamah musak khakei in, hongki sulzuihpah khading hi. ZD Sawltak #zomidaily\nPrevious: Kim Jong-nam kithahna vaitawh akiman numei nihte High Court ah kipuaksawn\nNext: Baghdad khuasung Ice Cream kizuakna ah Suicide Bomb kitamin mi 16 si, 75 liam\nMuhna Maan (Post) ~ JK Kam\nTulsa: MCC ah Rev. Pau Lian Mung leh VC Mang


url: =cookery class book by orientalhospitality\nYour resort or hotel name\n1. 2. 3. 4. 5. 6. 7. 8. 9. 10. 11. 12. 13. 14. 15. 16. 17. 18. 19. 20. 21. Bai Horabha – Basil leaves Prig Toom – Green Peppers Khuen Chai – Chinese Celery Toey – Pandanus Leaves Ta Krai – Lemon Grass Paak Chee – Coriander Ton Horm – Spirng Onions Bai Kaprow – Balsam Leaves – Holy Basils Bai Mangluk – Sweet Balsom Leaves Khing – Common Giner Kha – Siamese Ginger, Galanga Kha - Hhamin – Fresh Turmeric Kra Chai – Aromatic Ginger Prig – Chillis – Capsicum Prig Thai – Pepper Ma Krood – Kraffir Lime Prig – Chillis Bai Ma Krood – Kaffir Lime Leaves Ma Now – Lime Prig – Chillis - Capiscum Bai Saranae – Mint Leaves\n1. 2. 3. 4. 5. 6. 7. 8. 9. 10. 11. 12. 13. 14. 15. 16. 17. 18. 19. 20. 21. Naw Mai Farang – Asparagus Fug – Winter Melon Buab – Ribbed Gourd Ma Khuea – Eggplant Fung Thong – Pumpkin Ma Khuea - Eggplant Pak Boong – Water Spinach Thua Ngok – Bean Sprouts Ma Kham – Tamarind Ma Khuea – Eggplant Pueak – Taro Ma Khuea – Eggplant Gra-Jiab – Lady fingers Taeng Kwa – Cucumber Naam Tao – Gourd Pak Boong – Water Spinach Cha Om – Acacia Carrot – Carrot Hua Pakkad – Horseradish Pakkad Khow – Lettuce Galum Plee – Cabbage 22. 23. 24. 25. 26. 27. 28. 29. 30. 31. 32. 33. 34. 35. 36. 37. 38. Hua Plee – Banana Blossom Mara – Bitter Gourd Khow Pod – Corn Thua Fung Yao – String Beans Mara – Gourd Ma Khuea – Eggplant Ma Khuea Ted – Tomatoes Khow Pod – Corn Paag Kwang Tung – Chinese Lettuce Paag Kana – Kale Ma Prow - Coconut Hed – Mushrooms Hed Fang – Straw Mushrooms Hed Hoo Nu – Chinese Mushrooms Hed Hom – Mushrooms Paag Ga Ched – Water Minosa Khuen Chai – Chinese Celery\n"cookery class book"\nAppetizers - Takeda Thai By Moulay\nXmas Brochure Back\nHERBS Kaffir Lime Leaves Various One\nRecipes Padang Sambal Ijo.\nxmas The Management and Staff would like to\nMenu-A la cart


url: =Once in a Blue MoonLength : 09:00 min05-23-2012Low RiderLength : 07:00 min07-18-2012Pool GirlsLength : 14:00 min09-05-2012Glam SlamLength : 13:00 min01-16-2013Pussies in PastelsLength : 15:00 min05-09-2012\nOnce in a Blue MoonOnce in a Blue Moon05-23-2012Low RiderLow Rider07-18-2012Pool GirlsPool Girls09-05-2012Glam SlamGlam Slam01-16-2013Pussies in PastelsPussies in Pastels05-09-2012 Follow Aaliyah Love Twitter\nEnter Your Email & Get FREE Promotional Offers! MOST POPULAR No Results!\nHot Buttered Porn-Aaliyah Love and Dani Jensen in Rating: 10/10\n2012-06-20 Actors: Aaliyah Love, Dani Jensen Categories: Girl-on-Girl Tied up in a Red Room Rating: 9.7/10\n2012-04-04 Actors: Aaliyah Love Categories: Blonde, Toys, Masturbation, Fetish, Solo White Hot Rating: 9.6/10\n2012-08-08 Actors: Aaliyah Love Categories: Blonde, Petite, Toys, Masturbation, Striptease JOIN AALIYAH LOVE AND GET ACCESS TO THE FULL OPENLIFE NETWORK\nFREE WITH YOUR MEMBERSHIP BONUS VIDEOS No Results!\nJOIN AALIYAH LOVE AND GET ACCESS TO THE FULL OPENLIFE NETWORK


url: =Chloroquine (Quinoline-Kunai nam) mah hihtuak ei :: ZOMI DAILY\nChloroquine (Quinoline-Kunai nam) mah hihtuak ei\nposted on 21 March 2020 at 1:34 pm Lomkholna: DKKhup, News, USA\nCoronavirus dam nang Chloroquine (Quinoline-Kunai nam) mah hihtuak pen in, ei kunai tawh khangkhiate ading lungnop tuam zawdeuh ei.\nChloroquine bulphuh in zataang bawl mengmeng ding President Trump in vaihawm khin ta hi. Abeisa kumte ah SARS hang in Asia gamte virus do nang kigingkholhna kiciantak in nei ahih man in amanglang in Coronavirus control zong zo deuh uh hi. Europe leh America (US, Canada) te ahih leh Asia zah in kician in kigingkhol lo uh hi.\nMimal zong hong kilawhgawpsamdia, sum neihloh tawh, US cihbuang cihdan tuamtuam tawh neek leh dawn ding, emergency cash, prescription drugs akipan akigingkhollo tampi ki om a, hospitals, local, state, federal governments te zong amau dinmuntek pan kician in kigingkhollo tek ahih man in kinungbuai tek hi. US pen federal kiukna hi in amau mun tek ah akigingkholh kician tek ding ahihi.\nFederal in zong mun khatkhat aa emergency, disaster ( huihpi, zingling, epidemics cihte) a ding ciang bek budget leh vaan nei hi in lametlohpi in akibuai vat teh lutaangpi President Trump mah amawhsaksak pong tawm ki om hi. Tunai ah President Trump makaihna thukimpih % hong khangto hanhan hi. Trump gensia den Ilhan Omar in zong hong phat teh thu lamdangpi khat hong suak hi.\nHaaksa, kibuaikim hun ah President Trump hoihna, makaih siamna mahmah amu nuamlo a thukician mello thute tawh President Trump laangpang den Zomi 3,4 te ka Facebook pan unfollow phot mai ingh. Trump Thukimpih den ding cihna hi hetlo, ahi zong tutaak Trump makaihna nuai ah buaina akivaanvaan hun in asiatna lam bekbek dingin thugengen den cihpen kilawmlo lua in mu ingh. Atawmpen in China leh Europe pan khualzinna akhaktan pah bek credit piak huai sam hi. (Amau zong hong olmawhsam kei in teh).\nHate Crime in report ding\nCoronavirus hangin Asia mi hihna tawh cilphihna, simmawh deidanna i tuak khak leh cilphihna cih tawh police ah report lo zaw in athu ala kicing tawh Hate Crime in report zawk ding dan hih tuak hi. (Cilphih cih tawh thu kibawl theilo thei kici hi).\nMun tuamtuam, gam tuamtuam ah Coronavirus hangin Asia mite simmawh deidanna athuakthuak ki tam simsim khin hih tuak hi.\n“This particular man, and any victim of harassment or racial targeting, they need to report it to the police, and force police to report it as a hate crime and get it documented, so we have that data in order to dispel this idea and this false narrative that people believe [coronavirus] is a ‘Chinese virus.'” Do Khan Khup\nPrevious: Lunghihmawhna panin Biakna ~ Dr. Ngul Khan Pau\nNext: Dr. Tuanno Comment: Pa Vum Nang laigelh leh Dr Dongno dawnkikna tawh kisai\nLasa siam minthang Dalpi tawh holimna\nBangladesh gamsung ah Rohingya te nikhatin naungek suakthak 60 bang omden\nZangkong (Yangon) zinna tomkimcing ~ Samuel Mung Suantak\nKhangno te’ tungah\nTeaching Method vs Learning Method\nHong nehno sak tangthu


url: =Pi Niang Do Man (Suangzang, Zahlangh beh) in USA, Glenpool khuapi ah hongnusia :: ZOMI DAILY\nposted on 19 May 2018 at 11:56 am Lomkholna: Dahpihna, News, ZIUSA, Zomi\nDahna Pulakna (Condolence Letter) | Pi Niang Do Man, Zahlangh beh, (Kum 75)\nUSA gam Oklahoma state, Glenpool khuapi ateng Pi Niang Do Man in tuni May 18, 2018 ni zingsanglamin sunglam damlohna hangtawh a tu a tate leh it leh ngaihtengnusia in mual ong liamsanta cihthu izakmanin ZIUSA kipawlna in nakpitakin kidahpih kilainatpih hi.\nPi Man pen Suangzang khuami Pyidawtha a teng hi-in nuntak khuasakna anuamzawding lunggulhna tawh abeisa 2012 kumin a tu a ta tengtawh USA ong tung uh ahihi.\nPi Man pen Tulsa khuapi bulphuh Zomite kipawlkhopna Zomi Innkuan Oklahoma kipawlna ah Active member khat leh USA gamsung Zomite sihna vaiah khat leh khat luang kiphamna ZIUSA Genvai ah Active member khat ahihnatawh kizui-in ZIUSA kipawlna in Pi Man luangpham nadingin US$ 11,000.00 (Tul sawm leh Tul Khat) kipiakhia dinga Paakkual khattawh zong mangphakhakna kineiding hi.\nPi Man tawh anunungpen hunzatkhopding pen ong tungding May 21, 2018 (Monday) ni zingsang 11:00AM hunin ZBCM of Tulsa biakinnah aluang ki enthei tading hi. 1:00PM hun-in ZBCM of Tulsa pawlpite makaihna tawh a nunungpen hehnep hunbawlna kineidinga tuakhitciangin Memorial Park Cemetery 5111 S Memorial Dr, Tulsa, OK 74145 ah aluanghawm vuina kinei ding hi.\nPi Man ong nusiatna hanga adah akap khuapih tuipih, tanau meltheih teng leh a nusiat a innkuanpih pa Paubawi te innkuan tungah a nungta Pasian in a khasiangtho hehnepna bucing ong piaksak henla lungnop tawldamna ongpiaksak nading Zomi Innkuan USA kipawlna in thu kanget uhhi.\nPrevious: ZAM Thupuak :: 20 May 18 (ZAM Palai kiteelding)\nNext: US Texas sanginn sungah thaukappa kimankhin, mi 10 si, 10 liam


url: =2007 – 2012 ZYA nasepna ~ Sia Kham Sian Pau :: ZOMI DAILY\nposted on 7 January 2017 at 10:09 pm Lomkholna: Article, ZYA\nZYA Birthday & Concert (2007) :: Thukhise thukimna om bangin ZYA Birthday & Concert thupitak bawl in Sisan hopna Zomi sungah tangko ding cih lunggulhna tawh ZYA in kivaihawm pah hi. Kalaymyo khuasung nu le pate kiang huhna kingen a ZYA makaite ni 6 sung kivak kawikawi a, nu le pa inn 61 tung pan Ks. 477,000/- (teng li le tul sawm sagih le tul sagih) kingah hi. 17 January 2007 ni-in ZBCM huang sungah Concert thupitak kibawl a, Sisan hopna thu tangkona zong kinei pah hi. Evan. Langh Do Khup in khangnote i minam le i Pasian ading mapang dingin hanthawtna hong neihsak hi.\nDr. Thang Lian Kap le Dr. Goih Khan Nuam in Sisanhop a lauhuai-lohzia le thupha ahihna thu hong gen uh hi. Falcon Band-te in music hong tumsak uh a, Zomi Lasiamte in la hong sa ziahziah uh hi. Gelna om bangin thupitak le lungkimhuai takin kibawl zo hi. (Ref. ZYA Meeting Record Book I, Pp. 63-76).\nThukyise thukimna om mah bangin ZYA in nasep ding tampi gelna kinei-a, Zum neihloh phamawh kisa ahih manin Zum inn ding kivaihawm hi.\nZum Inn khatna\nPinlong 9, Bogyoke Road (tu’n Tazin veng) a Pa Nang Khan Cin (Nangkuh) inn hong kawmsak nadingin makaite in cikhum le bawngnawi tawh kingen a Pa Nang Khan Cin in minam le Pasian a itna tawh a sap bangmah la loin zum na ngakzawh ding uhleh zanglua un, ci’n phaltakin hong pia hi. 2007 January 5 – 2008 January 17 dong kumnih sung nuamtakin kizang hi. Pa Nangkuh inn zum in a kizat hunsung khempeuh Sia Peter Khual Lam Mangte (Canaan Land) in a phone uh phaltakin ZYA zum phone in hong zangsak uh hi. (Ref. ZYA Meeting Record Book I, P. 61).\nZum Inn nihna\n2009 ciang Pa Gin Khan Langh (Zuasiam)te inntual buk zat dingin makaite in cikum bawngnawi tawh kingen a, amau zong minam le Pasian a itna uh tawh saploh in 2009 January 17 ni a kipan 2010 January 17 dong kumkhat sung ZYA zum in hong zangsak uh hi. (Ref. ZYA Meeting Record Book II, Pp. 47, 46).\nZum Inn thumna\n2010 ciangin Zum inn ding geelna bangin hong lemloh ciangin tawlkhat zum inn ding kizong kawikawi hi. Hibanga ZYAte tavai in zum inn ding zongin a vak kawikawi lam Pa Theu Khan Dal in a zak ciangin ama inn hong zangsak nuam cih thu kiza hi. ZYA President Pa Ngul Do Tuang le ZYA General Secretary Sia Kham Sian Pau va hawh in Pa Theu tawh va kimu uh hi. Pa Theu in, “Zomite kipawlna buang Zum inn ding cimawh cih ka zak pen ka lung nuamhet kei, kei inn zattheih dingin a omleh ka innnuai khan (First Floor) kumkhat sung saploh in zang un, tuaban na zatnoplai uhleh zong ahunhun in kiho toto ni,” hong ci hi.\nZYA makaipi gel in a et uh ciangin Pa Theu inn pen Building hoih mahmah khat ahih banah a sung limtak kipuah sitset ahih ciangin lungdamlua uh ahizah liangin Pasian hoihna a mu ding kisa lo uh hi. Zang ding zanglo ding cih kikup zong om man nawn loin President Pa Ngul Do Tuang in Topa tung lungdamkohna le apna neipah a, kum khat khitteh sap dingin kiho in tuni dong kizang hi.\nZum Nasem (Sizong)\nThukyise thukimna ommah bangin ZYA-EC in zum nasem (full time) koih ding hong vaihawm uh a, ZYA zum ah fulltime in na sem ding minam a it a vei mi kideih a 30 January 2007 ni interview sam ci’n laihawm tuamtuam pan tangko uh hi. Tua ma sung EC committee sungpan zing le nitak kikhel in zum ngak uh hi. Tangkona om mah bangin 30 January 2007 ni’n ZYA zumah ZYA fulltime nasem ding interview-na kibawl a, Zomi a it Zolia 5 le Zotang khat interview hong lut uh hi. EC in dothuai sakteng kidong mark kipiaciat hi.\nA tawpna ah tua mark piak teng gawm in tamngah penpen Tg. Cin Khat Thawn Khai @ Nauthawn (173/13 Pinlong, St. RC) kitel hi. Ahi zongin sum tam kipia zolo ding banah piakzawhloh hun zong om thei ding ahih manin minam a it, avei taktak deihna hizaw a, khasum zong tam kipia zo hetlo takpi hi. Bektham loin khacin ciang EC Committee teng koi i zumngak khasum ding nang bangzah khiazo ding ci’n kidong thiamthiam-a kipiak hun zong tamveipi om hi. Tua hun-a kipan tuni dong a mi a kilaih hangin Zum nasem (Sizong) kineisuak hi.\nZum Ngak (Office Assistance)\nLia Man San Niang\nZYA in Office Assistance khat fulltime a koih ding hoih kisa a bangmah kipia zo nailo ding ahih manin Lia Man San Niang (Actress Cope Topa DVD) tung huhna nget dingin thukimna ommah bangin Committee in huhna kingena aman zong minam a itna tawh December 2009 a kipan bangmah la het loin hong sepsak hi. Tualai-in ZYA Zum Zuasiamte inntual buk hi-a, nisim in zum hong kah den in ZYA sisan hawm saziante a kipan a kitangsam tampitak hong sepsak hi. (Ref. Meeting Record Book II, Pp. 98, 102,)\nLia Gin San\nZYA inn neipa Pa Theu Khan Dal tanu hi-a, 2010 amau inn zum inn a, a kizat a kipan ZYA Office assistance dingin kicial ahi hi. 2010-2012 Office Assistance in kizang a, 2012-1015 dong Office Assistance le Accountant in kizangkhawm hi. Amah Office Assistance a i zat a kipan vai tampi hong lemtang hi. ZYA Zum amau inn ahih mah bangin kisapna a nei khat peuhpeuh a sun a zan cilo ZYA zum ah na tai thei in ZYA nasepna 24 hrs. nuamtak hong kikalsuan thei suak hi.\nMotor Cycle neihna\nNasepna hong tangzai semsem a nisim in sisan kisam li le nga hong paiden hi. ZYA in Motor Cycle kinei nailo ahih manin Sisan hawm dingte cycle (Setbing) tawh zongin puak pen hunlap hetlo ahih manin motor cycle vaihawm dingin kikhensat hi. (Ref. ZYA Meeting Record Book I, p. 87).\nMotor Cycle masa\nSisan hawm ding mi zon na’ng Motor Cycle kisamlua ahih manin Kalaymyo khuasung nu le pa mi 71te kiangah inn vak-in huhna kingen a, Ks. 16,32,000/- kingah hi. Motor Cycle Kenbo 125 licence nei khat Ks. 12,31,300/- in kilei hi. October 1, 2007 (Mon – 8:00 AM) in Pa Am Za Khen inn ah apna hun kibawl hi. General Secretary Sia Kham Sian Pau in hun makaih in Rev. Hau Go Kham in ZYAte thapiakna le hanthotna tomno hong neihkhit ciangin Motor Cycle Topa tung apna hong neihsaka, tua ni a kipan a kisapna om bangin Motor Cycle kizang pah hi. (Ref. ZYA Meeting Record Book I. p. 87, 88, 90).\nMotor Cycle nihna\nZYA nasepna min hong thei semsem in nasep zong hong tam semsem hi. A kawl a vai cilo cimawh dongtuakte ZYA zum ah hong pai uha, ZYA in zong minam biakna deidan nei loin huhzawhzah in kihuh hi. Sisan zon na’ng bek zong motor cycle khat hong kicinglah mahmah ta hi. Tua ahih manin kalkhat sung nasepnate ZYA Weekly News ci-in internet ah a kikhah banah motor cycle khat a kisap beh mahmah na zong pulakin 16 March, 2009 a kipan huhna kingen hi. Singapore a om Pa Pau Za Mung in hih lai a muh ciangin Pa Pum Za Kam (Kalaymyo) tawh na kithuza in Motor Cycle Kenbo X 125 licence nei khat na na leisak hi.\nTuakhit ciangin ZYA thu hong zasak uha, April 4, 2009 (5:00 PM) in ZYA zum ah apna le sanna hun kibawl hi. Pa Pau Za Mung (Singapore) palai Pa Pum Za Kam in a vankim in ZYA tung apna hong nei-a, Pa Ngul Do Tuang ZYA President in sanna hong nei hi. Evan. Lang Do Khup in hanthotna tomno hong neihkhit ciangin Pa Pau Za Mung (Singapore)te innkuan ading thungetsakna le Motor Cycle Topa tung apna hong nei hi. (Ref. ZYA Meeting Record Book II. p. 68).\nMotor Cycle thumna\nKalkhat sung nasepnate ZYA Weekly News ci-in internet ah khahna le motor cycle ngetna tungtawn mahin USA ah Ph.D sin a om Rev. Zam Khat Kham omna a om Zomite kiangah na pulak in sum hong na donsak hi. Siapa in June 2009 in Kawlgam hong ciahin Kalaymyo ah 4-5 June, 2009 sung om thei ding hi’ng, ZYA Motor Cycle kong leisak nading uh US$ 1500 & something ngah ung, Motor Cycle na dawpkhol un, ci’n Secretarypa tung na zasak hi. ZYA in motor cycle Ks. 15,00,000/- kim man ding kizong pah a deih bang kimu zolo hi.\nA tawpna ah Pa En Za Thang (AMC) India Hero Honda (Street Smart) licence nei khat Ks. 15,00,000/- in kitangnget in aman zong minam a itna tawh hong piakhia hi. Rev. Zam Khat Kham hong tun ciangin ZYA Committee in va kidelhpah a, India Hero Honda, Street Smart zong amah lakpahin aman piakkhiatna zong hong nei pah hi. ZYA Advisor Pu Thual Za Thang in sanna hong nei a, Rev. Pau Khan Khai in thapiakna le Topa tung apna hong neihsak hi. (Ref. ZYA Meeting Record Book II, Pp. 82, 85).\nZYA Motor Neihna\nZYA in mailam ah tangpi tangta in nopna dahna ah i zat theih ding Zomi Motor, Zomi Innpi (Zomi Hall), Zomi Tualpi cihte neih ding kilunggulh hi. Bekthamlo oxygen kisam damlote zong oxygen piakzawh ding lunggulhna kinei hi. Ahi zongin hite koici bang hong piang ding cih pen thungetna lo ngal ZYA in bangmah vaihawm zawh kineilo hi.\nZYA Motor Masa\nZYA ngimletup tampite lakah nopna dahna a zattheih ding Zomi motor vaihawm masak dingin kigel hi. Tua ahih manin 17-6-2008 ni a Evan. Langh Do Khup in Pate ni a a thugenna ZYA in sponsor in Zomite nu le pate zahtak ding deihna tawh hawmkhia-a, Sum kingahte ZYA Motor lei nadingin zat dingin kikhensat hi. Hibangin ZYA in DVD tawh ahawmkhiat theih nading phalna Evan. Langh Do Khup kiangah a kinget ciangin tuabang ahihleh “A Side pen ka thugenna teng ci pah ni-in, B side ding Nute itna hong zaihsak ning” ci-in “Tunnu Awnem” DVD hong bawlpih hi.\n5 December 2008 sun in zum ah Dr. Gin En Cin hong hawha, “Kawlpi a om Zomi Pawlpi khempeuh tawh ankuang umkhopna,” khat neih ding a lunggulhna pulak hi. Zum pan zong ZYA nasepna teng le ngimna tupnate kigen a, nopna dahna ah zat ding Zomi Motor le Zomi Hall khat neihzawh ding cih kipulak hi. Dr. Cin in, “Ken hih motor neih ding thupisa ing ei, Motor leina’ng sum hong khia hipah ning ei,” ci-in Ks. 30000/- (tul sawmthum) hong pia pah-a Motor lei nading sum kingah masa pen hong suak hi.\nTunnu Awnem DVD sum a kikaihkhop ciangin abeiteng banah Ks. 17,00,000 (teng sawm le teng sagih) amet kingah a ngahlai ding pawlkhat zong om hi. Tua laitakin PCMte in a motor uh Ks. 50,00,000/- (teng sawmnga) in zuak, dek leng hong khiamthei kha ding cih thu kiza ahih manin sum zonbeh a tua motor lei dingin kihanciam hi. Tua laitakin Rev. Dr. Chin Do Kham ZYA zum ah hong hawha ZYA nasepna teng le maban hong dongin hong kiholimpih hi. ZYA panin motor lei nuam mahmah ung, teng sawmnga neileng a kilei zo ding khat om cih kipulak hi. Dr. Kham in no bangzah nei cih hong dong a, teng 20 kim nei ung kicih hi. Tua ahihleh teng 30 kim zonbeh ding ahihleh maingaphuai mahmah in LZI min tawh ahi zongin hong hanciam nung cih hong kamkhap in motor va en ni hong ci a, a en ding a kipai le motor na vakkhia in Dr. Kham kilak theilo sawnsawn hi.\nDr. Kham in hong kamciam om mah bangin US atun ciangin LZI ah athu hong na sunsak a, LZI in nakpitak hong hanciamsak ahih manin sum a tengza a sim kingah ding cih Dr. Kham in hong zasaka, motor ahoih piankhat na lei un cih hong vaikhak hi. Tua laitakin Mandalay ah Kawl phungzi khat tawh ZYA Presidentpu hong kitheikha a na deih uhleh ko min tawh motor a thak without lei leuhcin kingah lel, cimawh dongtuakte huh nading ahihnakleh ko hong vaihawmpih theilua ung ci, cih thu hong om hi.\nLZIte hong leisak ding ahih banah Zomi min tawh motor om masa penpen ding ahih manin motor hoih khat mah ngahzawh ding ZYA in kilunggulh hi. Dr. Do Kham in zong 13 July, 2009 kim Kalaymyo hong ciah thei ding ka hih manin tua hun a ki-apna bawl thei dingin sum ngahtheihna khat peuhpeuh pan na la unla na leikhol un. Sum pen upmawh sang tampi ngahzaw hi, cih thu hong zasak hi. Tua ahih manin bangteng hileh ZYA makaipi teng Mandalay pai suk a, Kawlphungzipa tawh kimu in Mandalay pan motor hoih lei ding kivaihawm hi.\nTua mah bangin ZYA makaite Mandalay ah, Kawl phungzipa kiangah kihawhpah hi. Lamet hong banglo in phungzipa in hong vaihawmsak zolo mawk hi. Tua ciangin Mandalay khua sungah motor zon cihtakin kizong hi. Atawpna ah LZI hong leisak ding buang without lawmlawm lei kei ni, buaina khatpeuh omkhaleh hoih kei inteh ci-in leiba liangin Leicence nei Hilux hoih mahmah khat Ks. 150,000,000/-(teng za leh teng sawmnga) in kilei hi.\nMotor leikhit leh Dr. Kham Kalaymyo hong ciah kituak thei pah ahih manin 13 July 2009 ni Motor apna le lungdamkohna pawipi thupitak in Kalaymyo Emmanuel Baptist biakinnpi ah kibawl hi. Motor lei na’ng sum a tamzaw hong vaihawmpih Leitungbup Zomi Innkuan (LZI) tung lungdamkohna in bawng khat kigo in Lungdamkohna Laipi zong kipia hi. Zomite hong it hong deihsak in hong angvan tinten Rev. Dr. Chin Do Kham pen “Hawmsiam Zuapa” minphatna (Award) kipia in a zi ading zong puandum kipia hi. (Ref. ZYA Meeting Record Book II, p. 44, 66, 62,66, 70, 89)\nMotor leina LZIte hong piakban a cianlai teng pen a met tawh kila ahih manin na khangkhang hi. 3-5-2010 ni-in motor vai a leiba vekpi sazian limtak kisit a, sum a met a kila ahi manin Ks. 37,50,000/- na tungta hi. Hih thu mipi kiangah lah kigensiang ngam loin Committee in kibilpuak hi. A sawt ciangin tua hun laitak a ZYA Consultant ahi, Evan. Langh Do Khup in hong thei hi. Tua ciangin leiba dit zawh nadingin a nuai-a bangin hong vaihawmpih uh hi.\nSian Hong Hallpi ah mi sam\nEvan. Langh Do Khup, Rev. Pau Khan Khai le Rev. Job Nang Khaw Thawngte makai in Sian Hong Hallpi ah Kalaymyo a om Zomi nu le pa muanzawk deuhteng samin limtak an kivak hi. Mawtaw leiba a om lam a thu limtak a kigen khit ciangin Zodial khatta ki-awksak in amau ngapzah ciang piak ding kikamciamsak hi. Pawlkhatte in a kamciam bangin hong piatek uha, pawlkhatte in anlah ne, Zodial lah ok in ciahpih napi un tuni tan bangmah hong pia tuanlo uh hi.\nZYA Series I bawl\nZYA Motor leiba dit nading mah bulphuh in ZYA Consultant Evan. Langh Do Khup in ZYA Kumcin Khawmpi thupitak hong bawlpih in ZYA Series ding Video limtak hong zaihsak a kizuak leuleu in, honpi khat mah motor leibal kidinzo hi. (Ref. Meeting Record Book II. P. 28, 30, 32, 34, Book. IV. 29, 33, 35).\nZYA Calender bawl\n2011 ciang Hawmsiam Zuapa minphatna ngah Rev. Dr. Chin Do Kham Pahtawina le Sangmang Robert Cope hong paizawh kumzacin phawkna in ZYA 2011 Calender hoih mahmah bawlin kizuak hi. Sum ngahteng motor leiba mah kiditna hi. (Ref. ZYA Meeting Record Book II. p. 36, 102, Book IV. p. 6, 7).\nSingapore le Malay paina\n4 July 2014 ni-in thu kikupna kinei a, ZYA leiba teng ditsiang zawh nading, zum van pawlkhat behlap zawh nading le ZYA sumbul or sumlut pongman neihtheih nading lunggulhna tawh ZYA President le Secretary, Singapore le Malaysia a va pai ding un kikhensat hi. Ahi zongin Presidentpa lemtheilo ahih manin ZOFA min tawh More than a game trainning kah ding Sia Thawntuang le Sia Daltawng tawh ZYA Secretary a va kithuah dingun kikhensat hi. Gelna om bangin Sia Do Khup (OM) in makaih in vapai thei uh a Sia Thawntuang le Sia Daltawng trainning kahin tuasung Sia Pauno in Pa Hang Khan Liante inn tung in na ngak hi.\nNipini biak kikhop hun sungah ZIS in Sia Pauno ZYA min tawh thugenna hunkhat na pia hi. Lawm tegel a omloh hangin Sia Pauno deihtak thu na sunga, ZIS in zong ZYA tawh khut kilen in na sepkhawm ding na thukim uh hi. Trainning kah Sia Thawntuang le Sia Daltawng hong man uh ciangin Malaysia ah ZCFte innteekna tawh kipaiphei hi. ZAM in meeting hong sapsak in Zomi ZAM nuai a kipawlna innpi min tawh ma hong pangkim uh hi. ZCF biak kikhopna le mun dangdang-ah zong vak kawikawi uh a, mimal kim hong kihel ciat uh hi.\nKal khatsung Malaysia ah kitam in tua khitciang Singapore kiciahkik a Pa Lian (Hang Khan Lian)te inn kitungin ZIS+ZYA meeting zong kinei hi. ZIS lungkimsa ZYA tawh atawm atam kiciangtanlo khut kilen a na semkhawm ding cih kipsakna kinei hi. Singopre ah zong Zomi a kuamah ciat kiang kipha kim in hong kipanpihtek banah khasim Ks. 100,000/- ta tawh tuni dong nasep khopna kinei den hi. ( Ref. Meeting Record Book IV. pp. 26, 28, 31, 34).\nMotor zuak without khat lei\nBangzah takin hanciam in mawtaw leiba dit nading ih vaihawm hangin kum hong pai toto a vekpi in kidinkhinzo tuanlo ahih manin amet na khangkhangin tampi mah na phakikzel banah motor zong lui ta ahih manin kizuakkhia hi. Licence neilo (without) khat kileikik hi.\nYangon Paina vai\nZYA Makaipi Pa Khan Za Nang, Pa Kam Suan Mung, Sia Kham Do Dal, Sia Kham Sian Pau le Lia Cingpite in ZYA nasepna pulakna le Leiba teng dit zawh nading lunggulhna tawh Yangon paisuk uh in pawlpi tuamtuam ah nasep pulakna le huhna kingen kawikawi-in sum ngahzah a nuai-a bangin kong suaksak uh hi.\nMotor leiba din\nSum i ngah masaksak tawh motor leiba i dittohtoh pen a dangteng kidinzo in teng 12 omlai hi. Hih teng 12 pen a kibat sawt mahmah ta ahih manin Committeete in Zongeina tawh cikhum bawgnawi tawi in a met hong lakleh zong tawm beek hong khiam nadingin va kithum hi. Ahi zongin a kibat sawtluata ahih manin lem theilo a, sumbul le amet gawm teng 24 kipia hi. Tua ni September 18, 2011 ni a kipanin leiba khempeuh kidinsiang zota hi. (Ref. Meeting Record Book. IV. p. 17, 35, 37, 39).\nZYA le ZOFA vai\nZYA le ZOFA pen kipawlna tuamtuak ahih mah bangin a kiphuat hun le a phuan (Founder & Founding Committe)te zong kibang khinlo banah nasep zong kibanglo hi. Ahi zong in a kipawl theilua a kigawmtheilua ding gegu Zomi sungah kipawlna tuamtuam tampi a om ding hoihsa lo a kipawl/kigawm ding a lunggulh Committeete sungpan pawlkhat hong om hi. Pawlkhat mah zong kipawl ding utlo hi. Hibang thuteng hangin ZOFA Committeete ZYA tawh kipawl ding leh kipawlloh ding nasia takin thu kikupna nei uh hi. ZOFA panin ZYA tawh kimukhawm nuam cih thu hong zaksakna uh tungtawnin ZYA in 6-1-2008 ni-in Pa Khan Za Nang (ZYA Vice President) inn ah ZOFA vai meeting kisam hi.\nZOFA President in ZYA tawh kigawm ding vai meeting sam in nasiatak ka kikum uh a, ZYA tawh kigawm ding mah ZOFA thukim hi, cih thusunna hong nei hi. ZYA GS in hi bangin kipawl/kigawm ding thu nong sun uh makaite picing hong sa ung. Ahi zongin no hong paiteng lakah ZOFA Secretary Sia Khampeek le Pa Cin Khan Lian omlo ahih teh amau bang a ci diam, cih dotna hong nei hi.\nZOFA President in hih pen ko ZOFA thukhensatna tawh kizui-in thu hong sung hibek unga, thu kikum thak ding hi nawnlo ka hih manun lungkimlo cih bang omthei nawnlo hi, ci-in dawng hi. ZYA panin “kipawl” i cih ciangin ZYA le ZOFA kikim ding maw, ahih keileh a lubawk zaw khat om ding maw, “Kipawl” i cih kammal tawm nong gencian beh thei ding uh hiam, cih kidongkik hi. ZOFA panin Pa En Khan Go (ZOFA) in Letter head ah ZYA tungnung cih ahih manin ZYA a lutang mah cihna hipah hi, ci-in dawng hi.\nPa Kam Suan Mung (ZOFA) ZOFAte ka kikupna uhah ZYA in Zomi Khangno khempeuh huam a, ZOFA in Bawlung bekmah huam ahih manin ZYA mah tangzaizaw a, ZYA mah lutang ding cih ka thukimna uh hi, cih hong pulak hi. Hibangteng khit ciangin a nuai-a bangin thu khensatna kinei hi. ZYA EC. 02/2008/01 – ZYA le ZOFA kigawm ding vai tawh kisai-in ZOFA President Pa Vial Khan Do in ZOFA le ZYA kigawm ding ZOFA thukimna thu hong sunna lungdam takin kisang hi.\nZYA EC 02/2008/03 – Letterhead tawh kisai-in ZYA min tungnung ding a, logo pen departmentte in amau a ciat zang ding uh hi. Hih ni a kipan ZOFA pen ZYA nuai-ah deparment khat in om in, Pasian minthan nading le minam khantoh nadingin kimawlna tawh nakpi-in mapang hi. (Ref. ZYA Meeting Record Book II. Pp. 1, 2).\nZYA Branch; Tedim ZYA Branch\nZomite khuapi Tedim ah ZYA Branch neihzawh ding lunggulhna lian mahmah ahih manin 17-6-2008 ni-in ZYA EC 9-2008/02 tawh kizui-in EC sung pan Sia Kham Sian Pau, Pa Kam Suan Mung, Pa En Khan Go, Sia Kham Do Dal le Pa Vungh Za Khupte Tedim va pai uh a, 18 June 2008 ni-in Tedim khuanu khuapate tawh thu kikupna va nei uh hi. Tedim Tuiphum LST sangpi le Tedim AG LST sangpite ah zong sisan thugenna va nei uh hi. Tedim khuanu khuapate lunggulhna tawh 24 June 2008 ni-in Zomi Khangno Kipawlna pan mi 24 mawtaw nih tawh Kalaymyo pan Tedim khua ah va paitokik uh hi.\n29 June 2008 Nipizing kikhop CMBC, EBC le Sakollam Tuiphum biakinnte ah hun zangin sisan thu tangkona va nei uh hi. Nitak ciangin CMBC biakinnpi-ah Sisan Thu Tangkona Concert nasia takin bawl leuleu uh hi. ZYA in hi bangin veina tawh na a sepna tungtawnin, a kisap hunhun a sisan pia ding mi 216 hong kipiakhia hi. ZYA Committee Tedimte tungah hih sisan hawm nuam mi 216te ki-ap a, hite bulphuh in Tedim ah sisan hopna kipankhia hi. Anung ciangin ZYA kici nawn loin Tedim Sisan zong kipawlna cihbang khat kicikik hihtuak hi. (Ref. ZYA Meeting Record Book II. p. 20, 22, 23, 24)\nSisan Gospel paina\nKum 2007 panin Zomi sungah kipumkhatna, khat le khat ki-itna kilainatna hong om zawk nading leh zato a sisan kisam a, a si ding mite nuntakna hotkhiat ding lunggulhna tawh in December 29, 2006 (Fri) ni kipai in ZYA min tawh sisan hawpna patkhiat dingin khensatna kinei-in Kalaymyo sunga om Zomi makaih pawlpi 52 ah kum 2007 le 2011 kumte ah sisan gospel kipai-in ZYA ngimnate genna le sisan hawm thei ding khangnote kizawn in khangno tampitak tawh sisan hawpna tuni dong a kizom suak thei ahi hi. Sisan hawmthei ding mi tampi hong kipiakhia banah sisan hawm thei nawnlo nu le pate in sumlepai tawh tha hong pia in kilawhcing mahmah hi.\nYangon a om Dr. Gin En Cin, Tg. Pau Lun Min Thang le ZYA Consultant Rev. Pau Khan Khai te hanciampihna tawh Yangon khua sungah inn ZYA in neih ding a ih lunggulh mahmah Oxygen vai innvak ngiat in huhna hong ngetsak uh a, tua tungtawn in Oxygen a kinei thei hong suak in minam itna tawh hong vansak Siate tung zong kilungdam mahmah hi. Hong piakhia teng min a nung ah hong suaksak ung.\nZusa kial huhna\nKum 200? in Zogam mun tamzaw ah mautaam in zusa langin ankung khempeuh zusa in netum mang ahih manin Zogam Zomi sungah kialpi hong tung hi. Hih hun sungin ZYA min tawh in Kalaymyo panin Sawbua khua ah Ngalzang khua, Suahlim khua le Siahkhente ah kihawmin Zomi tampi-in phattuamlawh mahmah hi.\nMSI tawh nasepna\nMarie Stopes International (MSI) Kalay panin makai Sm. Mang Za Kim (Kimboih) le Sm. Hau Khan Vung (Vungbuah) te hong pai-in MSI le ZYA khut kilenin cidamna lam nasepkhop ding thukimna kinei-in kalkhat nihvei (Tue & Fri) simin mi 20 ta samin ZYA zumah cidamna tawh kisai thusinna hong pia uh hi. Hih cidamna tawh kisai thusinna ah ZYA makai teng kikah masa in a zom ah ZYA tungtawn a sisan hawmsate leh sisan hawm dingte kikahsak in phattuamna tampi kingahlawh hi.\nGaldotmual (႐ႈခင္းသာ) tui\nDr. H. Gin En Cin lunggulhna tawh Kalaymyo pan Zogam khualzinte khawlna mun ahi Galdot mual (½Icif;om) ah tui tunsak ding hong vaihawm in ZYA in zong hoih kisa in tuikhuk (Thanky) khat kibalw in a saklam tai 2 na pawl panin tuizawl (Pipe) tawh tui kila in tuni dong sumbei teng Dr. H. Gin En Cin in si-in thagui thatang kisam teng ZYA in kisem hi. Kisusia zel, tuizawl (Pipe)te kiguzel in ahih hangin hanciam in kisemsem hi. Puanin zun ciat ding hi hang.\nZYA Weekly News\nZomi sungah na nasepte uh thupi mahmah banah, Zomi cimawh khat in hong zuat theih nadingin kalsim thu kizakna khat nei zo leuh cin cih hong kilunggulh sakna tungtawnin kikupna kinei-in, February 20, 2011 nipan kipanin ZYA kalsim thuthang (ZYA Weekly News) cih kiphuan in, Pasian le Zomi a it te panpihna tawh tuni dong kizomsuak zo a, mimal (1300) kim tungah kihawmkhia hi. Hih tungtawnin ZYA nasepnate Zomi tampi in hong theihpih in nasepna tampi nuamtuam in i lungdam hi.\nTongsan vai ZYA Mapanna\nTongsan laihawm vai ah Tongsan Pu Sia Thang Sian Kham gamdang hong zin khit ciangin Tongsan vai ah vaipuakna a la Lia Kham Sian Lun le Tongsan pute kikal buaina kitelkhialhna lianpi hong om in ZYA in Zomi sungah hih bang buaina aom ding deihlo lua ahih manin kuama cial lohsa in nasia takin pan kila-in kilemtuah zo a tua khit tuni ciangdong Tongsan laihawm a kihawm suak thei ahi hi.\nCCJ Bus Accident Vai\nJ.H. Cope Topa hong tun zawh kum 100 cin CCJ pawi simding a hong pai Bus khat kibungin ZYA motor tawh a phual pha in misi luang 4 kipua in Zato ah kitunpih hi. Hih tuahsiate huh nadingin huhna sumpiakna bung kikoih in ZYA in Ks 100,000/- val kingah sak in CCJ Committee tungah ki-ap hi. Tua khit ciangin Leitungbup Zomi Innkuan panin huhna sum Ks. 100,00,000/- val ZYA min tawh a munmun pha in pai-in huhna kipia hi.\nB (ပိုး) kidalna zatui vai\nYangon a om Dr. Mangpu deihsakna tawh Yangon Sisan hopna phualpite tawh kizopna hong bawlsak in, tuate tungtawnin ZYA tungtawn a sisan hawm mi 200 te Kalay zatopi panin B (ydk;) kidalna zatui sutna kinei hi. Sia Kham Sian Pau (General Secretary, ZYA Magazine)\nPrevious: A citak nasempa ~ TK Lian\nNext: Singapore Changi Airport sungah numei khat kum 8 sung teengcip ~ ZD\nZIUSA Genvai Sum Dipkikna Thuzaksakna (Nov.2, 2014)


url: =Zite’ lungnopna kim a pasal ~ Tdkhen :: ZOMI DAILY\nposted on 4 September 2018 at 1:16 pm Lomkholna: News, Tdkhen\nA kiten zawh uh kum 25 a phak’ma deuhin nupi khat, nitak-anneekkhopna mun khatah a va kihel hi. Leitunga Violin(music)tum siam Paderewski(numei) ankuang um’na ah a kizom kha uh hi. Tua nupi nu in Paderewski kiangah Northampton Academy of Music sanga a kahlai-a a music tum’ zaknop a sak thu a gen hi. Paderewski in zong, “Tua na sanglui vuah na pai kik ngei maw” a cihleh nupi nu in, “Pai kik ngei e, ka kikhopna munte vuah pai-in, ka tutna munte ah ka tu a, ahi zongin tua ka tutna munte-a ka tut laitaka ka lungnopna sangin tu-a ka lungnop zawknate ka ngaihsun sun hi” a ci hi.\nTua thu a gen takciangin Paderewski in lamdangsa in, a annek laitak tawlnga photin, “Tua na khangno lai-a na omdan sangin tu-a na nupi’zawh cianga na om’dan nuam sa zaw a ci na hia” ci-in a dot pahleh, “Hi e, tua pen a hive ka gennop” a ci hi. Paderewski in zong amah nohset kawmin a mai-ah kun a, “Pi aw, na pasal munuam mah sing’ee” a ci hi.\nMAWH NGAMNA IN MAWHMAINA HI\nKing William kumpipa pen Potsdam thonginnah a pai hi. Thongkia mite khatkhatin a kiatna thu uh a dong hi. Thongkia mite in bangmah mawhna nei lopi, a kiman khial vive-in a gen uh hi. Ahi zongin khatpa pen pau lo-in a ding niloh hi. Kumpipa in, “Na gen’ding theilo na hiam” a cih ciangin, “Kumpipa aw, kei bel ka mawh, ka khialhna hang mahin a kia ka hi hi” a ci hi. Kumpipa in zong thongcingte’ kiangah, “Thongkia khempeuh lakah hih pa bek mawhnei ahih manin, a lawmte a lawhma-in amah khahkhia pah un” ci-in thu a pia hi. Amah zong a inn lam zuanin a ciah pah vingveng hi.\nNISIMIN MAT HONG KILA\nBang biakna zui ding ka hiam cih khensat theilo ing a, na kiangah Khristiante’ om dan kha thum kong sinkhin a, Muslimte’ om dan sin dingin kha thum mah om’ ka ut hi. Tua ciangin ka zuih pen ding biakna ka thei tading hi” a cihleh a pi in, “Aw tua himawk maw; nong om’tuung’in na tupna hong thei hizen leng maw” ci-in a kiphawk mahmah hi. Tdkhen\nPrevious: Wisdom of Success Story\nNext: Zuau hilo hi ~ Zomi Quavadis


url: =Central Bankte In Biakinn Khat Zuak ~ Thu Tatuam (Siyin News)\nCentral Bankte In Biakinn Khat Zuak\nTuesday, October 17, 2017 Tapidaw Taw Kisai 1 comment\nUSA, Kentucky , Lexington khua Imani tuiphum biakinn sia Central Bank tungah leiba nei ahikom Bankte in Oct 16,2017 ni in zuaksak hi.\nHi pawlpi sia 1997 kumh in member 210 taw akipan hi aa,\n2016 ciang pawlpi member 600-900 khawng pha ci hi.\nBiakinn mun sia om nawn ngawltu ahihang, amundang khat ah kikhop sawm vave dan in kison hi.\nRef: Kentucky News\nPawlpi FB: https://www.facebook.com/pages/Imani-Missionary-Baptist-Church/151985151495508\nibu winda October 28, 2017 at 3:52 AM


url: =Kumpi in Panglong Conference tawh kibang khat bawl sawm\nKawlgam kumpite le mualmite kikal kilemna bawl pawlte makaipi huh Mr. Aung Min ( the vice chairman, Union Peacemaking Working Committee in) in Panglong Conference tawh akibang pian kimuhkhopna khat mai 2014 kum ma teitei neih dingin, nung kha sungin gampua lam a om Mualmi kipawlnate tawh Thailand gam Mae Sot khuapi a kimuhkhopna pan pulakkhia cih kiza hi. .\nDr. Naing Aung ( The Forum for Democracy in Burma -FDB) in a genna ah bel, " abeisa December 2012 bei ma in kipanthei hen la, deadline 2014 kum dong kinei zo le cih gen hi. Tua kimuhkhop hun ciangin, Party khempeuh kikumkhawm ding ahih manin Second-Level Peace Talks ah kilemna om zo ding in lametna kinei hi. Thein Sein kumpi in thuneihna lam tawh kisaite ngaihsun dinga, adangte Parliament in vaihawm ding ci hi. Panglong Conference pen February 1947 kumin Panglong khua, Shan State ah kibawl hi a, mualmite sung pan Shan,Kachin leh Chin makaite leh Kawlgam kumpi ahi General Aung San thukimna kinei hi-in, tuani akipan Mualmite in Union of Burma min tawh kizopna kinei ahi hi.\nTukha July 3,2012 ni-in, Burmese Pro-democracy Groups te in FDB tawh Kumpi lam kilemna bawl pawl (Government Peace Delegation) te tawh kimuhna nei uh a, Peace Talk makai Minister U Aung Min in, mualmi Organizations te le Kawlgam sung a om minam 135 pan political party tuamtuamte leh NGO tangmi te hih Conference a kihel dingin sap dingin gen ci hi. Hih Conference ah Cease-fire leh Peace Issues kigenkhawm masa dinga, tua khitciang in thudang tuamtuamte kingaihsun pan ding ci uh hi. Gam puahphatna ding taktak suak ahih manin party tam theithei kiheltheih dingin thupisak cih kiza hi.\nU Nyo Ohn Myint in agenna ah, “ Gam sung ah kilemna kician a piantheihna dingin, alang lam tuakah kimuan ngamna om photphot leng tua Panglong Conference lawhcing thei bek ding " ahihna gen hi. Tu in ngaihsutzia leh sandan a kigenkhawm pan hi a, kimuan ngam tuak ding thupi dingin gen uh hi. Kiho taktak ma in paizia ding kigelkhawl ding ci hi. Kimuan ngamna anei kei tuak ua leh a lawhcinna om tuan lo ding hi ci hi. Kawlgam kumpi peace delegation member 7 te Thailand ah ni 4 sung va zin uh a, mualmi kipawlna tuamtuam 18 te tawh kimuhkhopna nei thei uh cih kiza hi. Kawlgam kumpithakte in gamsungah kilemna thupitak om mengmeng a, Democrecy lam man tawh kalsuan mengmeng ding lunggulhna nei uh ci hi.


url: =Aizawl ah Covid-19 hangin khanlawhna tung :: ZOMI DAILY\nAizawl ah Covid-19 hangin khanlawhna tung\nposted on 28 March 2020 at 9:56 pm Lomkholna: News, Zomi\nMizoram Aizawl Khuapi Covid -19 hangin, Lockdown uh ahih manin Biakinn khempeuh kikhak hi. Khua sungah mipi vak ding kham uh a, kuamah vak khia se lo in, inntek ah om uh hi.\nKumpi lam leh YMA-te zong khua sungah mi vak om lohna ding a munmun ah duty uh hi. Hih bang hun kawmkalah TV Chanel khat ahi LPS pan Mizogam sung bup mite et theih dingin, nitak 8:00 Pm hunsim in Lungdamna thu tangkona leh biakpiaknate Live tawh khak khia den uh hi.\nAizawl khuasung bek hi lo, Mizogam bupin nitak 8:00 hunta teh TV tungdawnin kikhopna “Home Crusade”a mau innciat ah nei den uh hi. Hih home crusade nitak sim speaker dingin Evan. Frederick Diaka leh a lawmte ( Bethel Ministry) in makai den uh hi.\nBiakinnte khak mah ta le uh nitak 8:00 hun simin TV tungtawnin, a mua inn ciat ah kikhawm uh in, phatna lasa uh a , tua a lasak aw gingte uh pen Azawl khuapi sung leh Mizogam bup dongin thawn ziahziah bek hi.\nKhangno guih theih khamtheih zangte leh zu tawh a kisia mi tampi takte sungah Khasiangtho in nasema tun Mizogam Aizawl khuapi sungah khanlawhna nasiatak in tung a, mi tampi takin a mau innsung ciat pan Pumpi, Kha damna ngah uh hi. Leitung bupin a lau mahmah uh Covid 19 pen Mizoram a dingin Topa Pasian in Kha khanlawhna suak sak ziau hi. Sia Puia Facebook\nPrevious: ZYA & COVID-19\nNext: Covid-19 Update VIII: A theihhuai $2.2 Trillion Coronavirus Stimulus Package Bill


url: =Yangon gundung ah zatding gunkuang nih Australia pan Yangon tungkhinta :: ZOMI DAILY\nposted on 17 August 2017 at 11:20 pm Lomkholna: Myanmar, News, Sawltak, Yangon\nYangon khuasung kikawmna anopzaw, a olzaw dingin Yangon River kici Yangon guntungah gunkuang taisak akisawm ahihi. Tua “Yangon Water Bus” Project ah akizangding gunkuang “Boat” nihpen zanni in Australia gampan in Yangon’s Nanthida Jetty tungpekpekta hi.\nAmasa in “Yangon Water Bus” akici gunkuang pen nihpek hongtung masaphot a, tuate zong Yangon’s Nanthida Jetty ah kumpi thunei te’n sitcianna Inspection neiphotlaiding cih kiza hi.\nYangon Water Bus CEO Matthew Lloyd inzong hihmun ah akizangding gunkuang pen leitung gamtuamtuam ah International Search kibawl in, kizong kawikawi hi. Amuanhuai leh sauvei akizangthei penpending aki telkhia ahihi ci’n genkhia hi.\nCompany te genkhiatna ah tukum beima in Boat bekbek akigawm in 50 pan 70 bang hongtung theiding in gen uhhi. Adang Boat tepen Bangkok, Phuket, Yangon cih khuapi te paninzong kilambehding cihi.\nBoat pen azaina aliatna Size 3 in kikhen a, Passenger mi 60, 160, 200 cihbang atathei dingin namthum phasakding uhhi.\nHih Yangon Water Bus te hongki pankhia taktakleh Service pen Yangon River, Nga Moe Yeik Creek, Pazundaung Creek cihbang in taisakding uhhi.\nVideo: Yangon Water Bus CEO Matthew Lloyd\nAgamla penpen Longest Route ahihleh Hlaingthayar panin Botathaung hiding a, tua kikal pen naikhat leh alang sung taiding hi. Tua kikal ah Boat akhawlnading Jetty pen akigawm in 25 kikoihding a, munkhat ah Minute 20 ta khawlding cihi.\nNisim in hih Yangon Water Bus pen zingsang 6am panin nitak 6:30pm dong taisakdending uh cihi.\nRelated: Yangon River sungah Water Taxi zatpen June khasung in kipan tading\nHih Yangon Water Bus pen abeisa inzong khatvei hongki tangko khiakhin hi. Tuahunlai in Yangon Water Taxi kici a, June khasung in taisak tading ci uhhi. Ahi zongin tu’n August khasung hitota a, lemlohna tuamtuamtawh tudong kipankhiazo nailo uhhi. Boat bekbek 50 panin 70 bang azatsawm lakah tulian laitak in Boat 2 bekbek ompan cih himawk ahih manin, hih Project akipatkhiat taktakding pen mualmong etmah banglaileh kilawmzel hi. Sawltak #zomidaily\nPrevious: Mizogam Dongtuakvai tawh khualzinna pan Report\nNext: Portugal gamsung ah meikanggawp in mi 2000 bang awkcip


url: =LUNG HIHMAWHNA PAN TAWLDAMNA:Rev JM Pau, D Miss – FGA Tulsa\nCall Us :(918) 557-5153 Email : fgaonlinemedia@gmail.com\nFull Gospel Assembly, Tulsa\nLATES UPLOAD VIDEOS\nLUNG HIHMAWHNA PAN TAWLDAMNA:Rev JM Pau, D Miss\nMarch 7, 2019 Comments Off on LUNG HIHMAWHNA PAN TAWLDAMNA:Rev JM Pau, D Miss Zokam FGAIM\nLUNGHIHMAWHNA PAN TAWLDAMNA(1Pit.5:7) :Rev JM Pau, D Miss\nLai Siangtho simna ah “kem” cih nam nihin kikhen thei hi. I nuntakna tawh kizui a lunghihmawhna i kep thu (anxious care) le Pasian hong kepsak (divine care) ding thu hi. Lunghihmawhna e’n i kep ciangin vanlompi bangin gik mahmah a, ahi zong Topa’n hong kepsak ciangin i tawldam hi. Tu ni-in hih thu tawm kikum ni.\nAma tungah koih un:\nHih laiah kammal i et nop pen koih cih ahi hi. Greek kammal in hih pen aorist tense hi a, cih nopna ah “khatvei thu a koih khin kiuhkeuh” cihna hi. I lunghihmawhnate Topa tungah ka koih i cih hangin mihing i hih manin aneng atawngin kaikhawmin pua kik hi le’ng kilawm hi. Thungetna i neih sung bek lungnuam a, i zawh ciangin lungnuam nawn lo i hih leh koih khin lo, cihna hi. Hong tung nai lote koih khin kiuhkeuh cih pen ahi thei ahih loh hangin “Topa, tuni ka vai ding khempeuh bangbang a piang zongin Nang tungah kong koih hi” kici thei hi. A beisa thute na lungngaih kik ciangin bawlphat kik theih lah hi loin na lunghihmawhnate zong Topa tungah ap leng, a beisa natna zong hong damsak ding hi.\nHih munah khempeuh cih i mu hi. Lunghihmawhna tampi kinei a, a lian a neu, kha thu tawh kizui le leitung thu, tawlkhat sung bek hi loin hun khempeuh ah Topa Pasian tungah koih ding hi. A lungdamhuai thu ah hih khempeuh cih ahi hi. I haksatna lunghihmawhna kimkhat bek hi loin a vekpi-in Ama tungah koih ding hi, cih mahmah manpha hi. Leitung haksatna tampi a tuahkhak hangin a maitai tawntung Nupi khat kiangahbang na cih leh maitai tawntung na hiam, ci-in a kidot ciangin “Ke’n haksatna vanlompite Zeisu Khazih liangko tungah suan pahpah, ke’n pua ding hi leng pua zo lo ding hi veng,” ci hi.\nEi tuah lunghihmawhna ciat mah lian kisa a, midangte a baih deuh dingin kingaihsun hi. Zingsang lamsiau a ka vak ciangin ka khedap sungah suangtang hong lut thei zel hi. Ka khe tawh a kinawkkhak ciangin a lian mahmah tawh kibang hi. Ahi zong khawlin ka khedap suahin ka et teh tua suang pen a neu mahmah na hi lel hi. E’n i tuah khakte lian kisa mahmah hi. A lungdamhuai thu ah Topa Pasian in Ama tungah koih dingin hong zawn hi. Mikangte’ la khatah “Leitungbup a liangko tung a pua Pasian in nang haksatna pua zo mahmah hi,” ci hi.\nHong kem ahih ciangin:\nKem cih kammal pen a thu a i theih hangin a taktakin hong kem takpi hiam cih i ngaihsut ni tam veipi om hi. A hong kepna le i lunghihmawhna tehkak ding hi le’ng koi lianzaw ding hiam? Nang lunghihmawhna le Pasian hong kepna teh theih ding hi lo hi. Leitung khempeuh bek hi loin A bawlsa khempeuh kem hi.\nTopa hong kepna tawh kizui thu i gen ciangin Philip Yancey gelh “FindingGod in an expected places” cih laibu sungah Penguin vasa nam tawh kisai na gelh hi. “Tua vasate’n no nei dingin tuikulhah pai uh a, a tul a thenin tuui nei uh hi. A pi-ten tua a tuuite kha 3 sung bang opin kem hi. Kha 3 khit ciangin a tuui keuhin a note uh tawlkhat sung nusiain an zong dingin tuipi sungah paisan uh hi. A note uh zong vakkhiain kihelzau gawp uh a, ham ziazua uh ahih manin gamlum mahmah hi. Tua a pi le a pa, an tawh hong ciah uh ciangin vasano tul tampi ham ziazua lak pan amau note’ aw khen thei uh hi” ci hi. I Pasian in Ama kiangah a kiko mi tul tampi lak pan nang’ aw khen thei hi.\nI lunghihmawhna zong gik mahmah thei hi. Gik lo hi leh Topa tungah koih kisam lo ding hi. Banghang cihleh ei puak dingin gik lua, cihna hi. Tuni na puak loh ding pua-in na lel lua hiam? Laphuakpan “Thuak loh dingpi i thuak hi, nakhempeuhte Pasian kiangah thuumin i koh loh man hi,” ci hi. Thuak loh dingpi cih pen leitungmi i hihna ah thuak ding om hi. Mi tampin zu le zatep tawh kisi thei, cih thei napin kidek nuam lo uh hi. Mi khat in voksa duh lua, siavuanpan “Voksa ne ke’n, na sikhang tawh kilem lo hi” ci napin voksa a nek teitei leh si hi. Voksa nek ding ciangin Zeisu min tawh na siansuah sangin nang cidamna tawh kituak lo ahih leh na kidop ding hi zaw hi.\nHong kep manin tawldam hi:\nPasian in hong kem ahih manin vai tampi veng pah hi. Lai Siangtho sungahPitazuh a ihmutna thum vei i mu hi. Mel kilamdanna le Gethsemane huanah ihmu hi. Ihmut loh nadingah ihmut khak zong na tampi kisum hi. A thumna ah Pitazuh pen kumpi Hezoh in a mat khit ciangin thah dingin thong sungah koih hi. Zing ciang thah ding a thong sung a kikoih Pitazuh, nuamtak ihmu hi (St.12:1-10) Ihmut theih nading hun le mun ahih loh hangin amah ihmu hi. Vantungmi in lakhia dingin a pai ciangin Pitazuh phong hi. Hih ihmutna pen lunghihmawhna khempeuh Topa tungah koih takpi, cih kimu hi. Pasian in hong kep manin tawldam nading cih thu li gen ni.\nKhatna, Hong bawlpa i Pasian in nang hong telpen ahih manin Ama tungah i vai khempeuh ap ding kisam hi. Nang le nang na kitheih sangin hong telzaw, na guh na tang thei-in na samzang omzah nangawn thei hi (Mt.10:30). Tua Topa tungah i vai khempeuh ap ngam huai hi.\nNihna, Vangik puate Ama kiang a tawlnga dingin hong sam hi (Mt.11:28- 29). Leitung nuntakna ah vangik pua-in kinungta hi. Mikangten bangmah buaina nei kenteh i cih hang, amau zong a vanpuak uh zang na sa tuan lo uh hi. Vangik lakah mawhna van mah gikpen hi. Topa Zeisu in leitungbup mawhna a puak ni-in pukpihin sihpih ahih manin mawhna vangik mah gikpen, cih kimu hi.\nThumna: Haksat hunin hong huh dingin hehpihna nei Topa hi. Haksat hunin hong thahatsak dingin Amah ei tawh kinaitakin om tawntung hi (Heb.4:16,Lt.46:1). Haksat hunin Topa’ kiang zuan le’ng hong huh dingin Amah ei tawh kinai mahmahin na om hi. I haksat thuak zong Aman hong mu hi. Hong huh dingin Amah a baihsa’n om tawntung hi. Amah i koh ding hi a, tam veipi ko loin kigumthuak hi.\nLina: Aman lungsim kitamte damsak a, a meimate tuamsak hi (Lt.147:3). Lunghihmawhna hangin lungsim natna nei, aihkeh liamna neite, Topa’n hong damsak nuam hi. Ama kiang ah ap lehang, hong puaksak bek loin hong gualzawhpih ding hi.Rev Frank E Graeff (1860-1919) in haksatna tampi tawh kum tampi sung Pasian na sem a, lungkiat nading tampi a tuak kawmkalah la dawng 200 val na phuak hi, tuate lakah “Zeisu in hong kem hiam” cih pen kideih mahmah hi. Ka lampi sauin a gimhuai a, Vangik pua-in kikemkhialin; Ka lampi sauin lungsim a nat ciang, Zeisu in kei a hong kem hiam? A hong kem hi, ke’n ka thei hi. Ka dahna hong thuakpih hi. Sunin om nuam loin zan a lauhuai laitak, Hong gumpa’n hong kem. (Lungdamna Aw, Nov/2018)\nFGAIM Full Gospel Assembly International Ministry\n9100 E 151st St S Bixby, OK 74008\nTopa Ompih Na December 16, 2020\nFGAIM Developed By PTM


url: =Permalink Reply by Taang Sianpu on August 23, 2010 at 8:20pm\nNa thu gen pen ahi vive hi ahih hang lawmngaih leh sum ki level sak ding maw? Sum sang in lawmngaih, itna thupi zaw lo ding maw?\nPermalink Reply by naalianzomi on August 24, 2010 at 6:03am\n1.Na lawmngaih in, sumna neih man aa ong ngai a hih leh Itna/ngaihna man lo hi.\n2.Sum na neih loh man aa- mitanu te a bawl sia na hih leh! tua anumei in, sum nei te bek ngai leh? mi tapa te abawl sia ong suak kiklo ding a hi hiam?\n3. Itna/ngaihna man taktak a hih leh- sum tungtawn hilo in, sum zon khop ding lam hi kha zaw ngel ding in mu ingh.\n4. Tu hun ciang- Pasal te bekin- innkuan sung van ding cih hi nawnlo aa numei in zong sum zongding, pasal in zong zong khawmding cih lam in muingh. sum leh pai tawh ki en aa ih ki ngaihsa'ng in, ih lungsim taktak tawh a ki ngai zaw ding in Zomi te Pasian in it/nagihna ong tel siam sak semsem ta hen. ci-in hi teng ong kum nuam ingh. keimuh dan hi ei..\nPermalink Reply by Cingbawi on August 24, 2010 at 9:22am\nSanggam Naalian i gen pen 100% thukum mahmah ingh.\nI hauh hun ciang zi nei pan ding ci leng Zomi sung ah bang talvalpi tam ngeel ven cia.\nTua mah bang in numeite in zong lah mi haute bek teel ding ci leh itna man hi khinlo bek thamlo in, sum nung zui, sum a deih man cih bang gensiatna zong lah om kawikawi thei. Ahih hang numei ahi a, pasal ahi zong in bel nuntakna a ding in (security) dan khat bel kisam leh lungmuanna bel thupi veve cih dan khat maw.\nPermalink Reply by jack ka on August 24, 2010 at 11:57am\nhih lawm te gel thu ki kup hoih sa ngel ingh guai aw'\nPermalink Reply by jack ka on September 4, 2010 at 10:55am\nlung muan na nacih nadeih na tak2 tel bialbual kei sing e?\nnon gen thei lai dia..\nPermalink Reply by Cingbawi on September 4, 2010 at 7:47pm\nPermalink Reply by jack ka on September 5, 2010 at 3:23am\nnacih mawk uh guai inn papi ding 1 kihi pah mawk inh ilawm ngaih te manh nei salua mah2 ihih ciang aa agen theih ding pen kiheh pih mah2 hi vaw' cihi lawmte'n...eihang a agenh theih ding kideih lo ahih ciang a ingaih mah2 hang kingai ngam lo hi, baih kei mawk ei sya aw'.............\nPermalink Reply by Taang Sianpu on September 5, 2010 at 7:27am\nKen zong hih Dimbuah i gen thukim ingh. A tatak in ci leng bel aki it geel ki theisiam hi peuh leh, pem pan kipan khawm henla, anih un sem khawm, hanciam khawm, gualzo khawm (in times of thick and thin) hi leh ki-itna a kho zaw tawh zong akibat na khat om.\nGentehna, mihau mahmah tangval/ pasal khat in a zi ding readymade khat la ziau ding hi leh a lawmnu a ding in zong baihlam leh nuntak nuam mah ding hi. Ahih hang amau nupa kikal ah nuntakna, sum leh paai kikhailua ahih man in i theihloh kal in ki zahtak giugiauna leh pumkhat tatak lian suah theih na ding om khinlo thei. Tua ban ah a lawmnu in zong kisuang gige den thei.\nAhih hang in haksatna a kibang in phukhawm, nop hun in nop khawm, bem pan kipan khawm in tua nupate in a neih bangbang uh a nih uh a sepsa uh, sepkhopna (team work and combine effort) hang hi leh tua hi leh a lawmp in zong keima sepsa hi ci in kisial thei lo ban ah, a lawmnu in zong kisuang lua kullo in ki theisiam zaw in pumkhat, si khat, sa khat, lungsim khat, level khat hi thei zaw uh hi. Tua mah bang in numei, nungakte in zong "kei numei inn puah ding, inn phiat ding, anhuan ding bek" cih dan ngaihsunlo zaw in, ka lawmpa, ka lawm it tawh khut kilen khawm in sem khawm, kalsuan khawm cih lungsim zong a neih leh piang thei lel ding hi.\nThawn Kham' la sung a a sak ahi, "nuntakna mei zing pi phu khawm in, nop in dah leng khut kilen khawm..." acih bang phawk veve hangh e.\nPermalink Reply by jack ka on September 5, 2010 at 11:12am\nehe! hi pian mawk mah veh e...\nPermalink Reply by Tg. Thangno on September 5, 2010 at 3:00pm\nItna, Ngaihna (maan)cih pen a mittaw(khuamutheilo) hi a, mihau, mizawng cih mulo/khenlo hi.\nKhua a enen (amit a ciim mahmah) itna, ngaihna pen itna, ngaihna maan hi lo hi.\nBangmah neilo in buukno khat sung ah na tonkhiukheu zong in Kumpipa tanu in ongit, ongngai taktak leh ongzuan lel ding hi.\nTuaciang tawh a kitel dia?\nPermalink Reply by jack ka on September 6, 2010 at 4:48am\nhitak tak ei guai ke'n zongh tg.thang no gen man sa'ng ei.!!!!\nPermalink Reply by Zam khan Sing on September 7, 2010 at 8:16am\nU Sian pu gen bel man mah mah zaw in te lawm ngai lai Tangval te aa ding in !


url: =Inndawl 123 apha Lotte World Tower (Seoul City) dawnah pasalkhat akhutguak tawh simkahtoh in kiman :: ZOMI DAILY\nposted on 6 June 2018 at 8:44 pm Lomkholna: Korea, News, Sawltak, World\nSouth Korea gamsung Seoul City sung aom inndawl 123 Storey apha Lotte World Tower ah pasalkhat apuanlam panin akahtoh laitak kimankhia cih AFP pan kiza hi. Tuapa pen innsangdawnpipi akahsim zelzel, France gammi Alain Robert akicipa ahihi.\nSeoul City sung aom Lotte World Tower pen inndawl 123 Storey apha hi a, leitungbup innsangpenpen kiciaptehna lakah asangpen 5 na (world’s fifth-tallest building) ahihi.\nTua Lotte World Tower dawnah tuni Wednesday ni in Building ii apualam panin Alain Robert akahto hi a, adawndong akahtohsawm himahleh alangval akhenkhit ciangin Security te’n khawlsak in mansuak uhhi.\nAlain Robert pen kum 55 aphakhin hi a, “French Spiderman” ci’n aminthang, innsangdawnpipi ah akhutguak tawh akahsim theizel French Urban Freeclimber ci’n aki ciamtehkhat ahihi.\nTuni inzong Lotte World Tower dawnah bangmah Safety vanzat neihlo, khauzang cihzong zanglo in akhutguak in akahto ahihi. Tua Lotte World Tower dawnah kahtoh cih akitheih ciangin asunglam panin nasemte’n khawlsaknuam uh a, zuikawikawi uhhi.\nAlain Robert in Media te tungah agenkhiatna ah Lotte World Tower inndawl 75 Storey kakahtoh khitciangin Building nasemte’n hong khawlsaksawm uh a, zusa leh zawhngeu bangdan in kaki delhkawikawi uhhi. Ahi zongin anunung ah amau khutsungah kaki apkhia hi ci’n genkhia hi.\nBuilding Maintenance akibawlna luai “cradle” sungah kituangsak in, inndawn ah ki kahtoh suakpih a, tuakhit ciangin thunei te’n mansuak uhhi.\nHihbangin Lotte World Tower innsangdawn ah akahtohna ahangpen South Korea leh North Korea gamnih te aki lemkiktheihna muakna in hihbangin akahto kahihi. Kumpi thunei te’n hong theisiamding in ka lamen hi ci’n genkhia hi.\nVideo: French urban freeclimber Alain Robert attempted to scale the world’s fifth-tallest building Wednesday, getting more than half way up the 123-storey Lotte World Tower in Seoul before security forced him to abandon the ascent. The 55-year-old, dubbed the ‘French Spiderman’, made his way up the building bare-handed and without ropes as staff pursued him from inside.\nLiausum tampi hongki gaamthei khading hi, ahi zongin South Korea leh North Korea gamnih te ii Peace-making lungdampihna in hihbangin agamta kahihi ci’n genbeh hi. Hihpen gamnih makai ahi Kim Jong Un leh Moon Jae-in te tungah lungdam kakohna hi cisawnsawn hi.\nAlain Robert pen abeisa inzong Building innsangpipi 100 valbang ah bangmah Safety Equipment zangvetlo, midangte panpihna zong ngenvetlo in akahzo zelzelkhat ahihi. Tuabangin agamtatna hangin Guinness World Records te’nzong kuamah panpihlo in Building innsang tampi akahkhin penpen “most buildings climbed unassisted” ci’n pahtawina apiakliang uhzong ahihi.\nTuabangin akahtohna Building innsangpi tepen leitung ah aminthang “world’s tallest skyscrapers” ci’n Iconic Building in akiciamteh tampitak kihel hi. Tuate lakah Eiffel Tower, Sydney Opera House, Petronas Twin Towers leh Dubai khuapisung aom Burj Khalifa cihtezong kihel hi.\nMore: China ah innsangdawn Stunt kimawlmawl khat 62 Storey pan kia in si\nAlain Robert pen abeisa inzong gamtuamtuam ah Building sangpipi te phalna omlo in, amathu tawh kahsim zelzel ahih manin tamveipi zong mat athuak zelzelkhat ahihi. Seoul City sung aom Lotte World Tower panin thunei te’nzong agenkhiatna ah hihbangin phalna omlopi in akahtoh pen lauhuai mahmah hi ci’n genkhia uhhi. Sawltak #zomidaily\nPrevious: Kung lian in kung neu dep\nNext: Nuntaákna-in Siamsinna ~ Pu Zokhai\nInnkuan hamsatna ahuhding in nasep akipanlian nungakno mawtaw tuahsia in si\nPhilippine President Kawlgam hawhin huhna sum US$300,000 pia ~ ZD\nInnkuan sungah Pate guallelh theihna


url: =Tulaai Leitung Thuthang Tuamtuam Updates Feb12, 2015 :: ZOMI DAILY\nposted on 13 February 2015 at 9:28 am Lomkholna: Khawmpau, Myanmar, News, World, Zomi\n· Yemen gam a om US Palaai zum nasemte in Sanaa khuapi Vanleeng tual anusiatkhit phet February 11, 2015 ni in US Palaai zumte zat mawtaw 20 vaal Houthi thautawi pawl in matsak uhhi. Houthi thautawi te peen Yemen gam kumpi langpang kipawlna hia, Iran gamte tawsawn mahmah te ahi uhhi. UK,US ten Apalaaizum uh February 11, 2015 ni in khakkhin uha, French ten February 13 ni khakding ci uhhi. Germany ten zong kokia omnuam kei mai ung asawtlo in khakta nung ci in February 12 ni in taangko ta uhhi. Yemen gam peen tulaaitak Tualgaal atung hi a al-Qaeda migilo ten anuai lam teng, Shia Houthi ten akhuapi, al-sharia ten cih bang in abekbek in lahit hit tek uhhi. BBC\nPrevious: Cimphawng!! (Avom maw akaang?)\nNext: Ki hilh leh ki sinpih tangtang kul veve\nGalvilpa aw Khuadakto in